Kerani Sebuah Sekolah Di Sabah Redah Hujan, Banjir Hantar Bahan PdPR Pelajar Tiada Internet

KOTA BELUD: Menyedari akan kepentingan setiap pelajar memperoleh bahan Pengajaran dan Pembelajaran di Rumah (PdPR) seorang kerani sekolah di sini, Shafiq Shazwan Juhen sanggup meredah hujan dan banjir untuk menghantar bahan berkenaan ke rumah pelajar.

Usaha dilakukan Shafiq Shazwan, 23, kerani Sekolah Menengah Kebangsaan (SMK) Pekan II Kota Belud itu penting kerana talian internet di tempat tinggal pelajar di Kampung Pituru di sini yang menurut beliau bagaikan ‘hidup segan mati tidak mahu’, menyukarkan untuk mengikuti PdPR secara dalam talian.

Beliau berkata, sebagai anak jati kampung itu dan bekas pelajar sekolah itu beliau amat memahami apa yang dihadapi pelajar terbabit, justeru beliau nekad menawarkan diri secara sukarela bagi membantu guru menyampaikan bahan PdPR buat pelajar mereka.

“Talian internet di kampung itu memang sangat perlahan apatah lagi ketika cuaca hujan, memang sukar untuk mengikut PdPR secara dalam talian… ada juga pelajar akan menghadapi Sijil Pelajaran Malaysia (SPM), jadi saya tidak mahu pelajar tercicir,” katanya kepada Bernama.

Menceritakan pengalaman memulakan usaha itu, beliau yang baharu setahun menjadi kerani sekolah itu berkata, pada 7 Disember lepas selepas selesai bekerja pada 5 petang, beliau dengan rela hati membawa bahan PdPR berkenaan untuk diserahkan kepada lebih 20 pelajar sekolah berkenaan yang tinggal di Kampung Pituru.

“Masa itu saya masih berulang alik dari kampung ke sekolah dan kebetulan, guru sekolah perlu menyerahkan bahan itu kepada pelajar di Kampung Pituru dan saya dengan rela hati membawa bahan berkenaan.

“Bagi mengelak bahan itu basah, saya balut dengan plastik sebab masa itu saya minta kawan tolong hantar ke kampung dan dalam keretanya pula tiada payung, saya tiada pilihan melainkan meredah hujan dan banjir,” katanya.

Shafiq Shazwan yang kini tinggal di perumahan guru sekolah itu berkata, beliau berdepan pelbagai cabaran antaranya membawa bahan itu seberat dua kilogram sambil meredah banjir sejauh dua kilometer demi menyampaikan bahan PdPR kepada pelajar yang memerlukan.

Beliau berkata, perjalanan dari kampung itu ke sekolah berkenaan sejauh kira-kira 20 kilometer dan jika berlaku banjir penduduk di kampung itu pasti akan terputus hubungan kerana hanya ada satu jalan utama sahaja yang menjadi penghubung untuk ke Pekan Kota Belud.

Sementara itu, pengetua sekolah berkenaan Jainol Sair berkata, penyampaian bahan PdPR itu adalah pendekatan secara luar talian bagi membantu pelajar yang tidak mempunyai akses kepada internet supaya dapat mengikuti pembelajaran mereka.

Beliau berkata, ia selaras dengan budaya peduli yang diamalkan di sekolah berkenaan iaitu menerapkan agar setiap warga sekolah termasuk komuniti sentiasa mengambil berat tentang peranan masing-masing untuk membantu kumpulan sasar.

Jainol berkata, pihak sekolah akan menghantar bahan-bahan PdPR ke kampung dengan bantuan Persatuan Ibu Bapa Guru (PIBG) atau pengawal sekolah kepada ibu bapa untuk diserahkan kepada anak masing-masing.

“Dalam keadaan pandemik ketika ini, pihak sekolah menggunakan pendekatan budaya peduli ini untuk bersama-sama menyampaikan maklumat khususnya dalam mendidik anak-anak kerana itulah yang kita harapkan,” katanya. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Polis Dipukul Ketika Cuba Leraikan Pergaduhan

TAWAU: Cubaan anggota polis meleraikan pergaduhan bertukar tragedi apabila salah seorang daripadanya ditumbuk dan dipukul di bahagian kepala menggunakan kerusi dalam kejadian di sebuah kedai di Taman Setia, Jalan Chong Tien Vou, dekat sini, pada Ahad.

Mangsa lelaki berusia 27 tahun dikatakan tiba di restoran berkenaan kira-kira pukul 10 malam selepas menerima maklumat daripada orang awam berhubung pergaduhan itu.

Ketua Polis Daerah Tawau, Asisten Komisioner Peter Umbuas berkata anggota polis berusia 27 tahun itu kemudian bertindak meleraikan pergaduhan namun malangnya mangsa turut dipukul.

“Lelaki berkenaan kemudian memukul mangsa menggunakan kerusi sebelum beberapa individu lain bertindak menumbuk mangsa.

“Kesemua suspek bertindak melarikan diri apabila melihat beberapa anggota polis tiba di lokasi berkenaan,” katanya ketika ditemui dalam sidang media di Ibu Pejabat Polis Daerah (IPD) Tawau hari ini.

Susulan kejadian itu, tiga lelaki berusia 22 hingga 46 tahun ditahan.

“Hasil siasatan terhadap suspek mendapati punca kejadian akibat mabuk.

“Semua suspek ditahan reman empat hari bermula semalam dibawah Seksyen 353 Kanun Keseksaan kerana menggunakan kekerasan terhadap anggota polis,” katanya.


Projek Hidro Elektrik Pantai Timur Sabah Sedang Dikaji – Peter

KOTA KINABALU: Selaras dengan perancangan membina Pelan Pembangunan Hidro Elektrik Wilayah Selatan, Sabah Electricity Sdn Bhd (SESB) akan menjalankan kajian terperinci bagi mengenalpasti tapak berpotensi untuk projek hidro di Pantai Timur Sabah.

Menteri Pembangunan Infrastruktur Datuk Peter Anthony berkata, kajian itu dilaksana bagi menentukan potensi penjanaan tenaga dan kos setiap projek dengan lebih tepat, di samping menentukan impak kepada sosial dan alam sekitar.

”Kajian itu dijangka akan bermula pada bulan Mei dan dijangka siap pada penghujung tahun ini,” katanya dalam ucapan penggulungan kementeriannya semasa Persidangan Dewan Undangan Negeri Sabah, di sini pada Khamis.

Menurutnya, projek pembangunan hidro itu bagi memenuhi keperluan bekalan tenaga elektrik pada masa hadapan.

Mengenai pelaksanaan dua projek mega iaitu Projek Hidro Elektrik Upper Padas dan Hidro Elektrik Telekosang, kedua-dua projek itu masih belum dapat dilaksanakan kerana masih belum dimuktamadkan dan mendapat kelulusan.

Katanya, projek hidro Telekosang sedang dalam proses untuk mendapatkan kelulusan dari Jabatan Pengairan & Saliran Sabah dan Jabatan Perhutanan Sabah. Proses itu diijangka siap menjelang Julai 2021.

Selaras langkah mengoptimakan keupayaan dua (2) projek mega itu, pembinaan projek Southern Link iaitu pembinaan talian penghantaran 275 kilo volt sepanjang 390km, yang menghubungkan Pencawang Masuk Utama (PMU) Kalumpang, Tawau perlu dilaksanakan.

”Projek Southern Link ini merupakan talian kedua yang akan menghubungkan Pantai Barat dan Pantai Timur Sabah. Ia akan membantu mengukuhkan Sistem Grid Elektrik di Sabah seiring langkah membekalkan tenaga elektrik yang lebih fleksibel dan lebih andal,” ujarnya.

Berkenaan sasaran Sistem Indeks Purata Sistem Gangguan (SAIDI) bekalan elektrik di Sabah, sasaran SAIDI yang ditetapkan oleh Suruhanjaya Tenaga di negeri ini adalah pada kadar 150 minit pada 2020.

Katanya, pencapaian SAIDI SESB pada 2018 mencatatkan 268 minit/pelanggan berbanding dengan 241 minit/pelanggan pada 2017.

“Kementerian Tenaga, Sains, Teknologi, Alam Sekitar & Perubahan Iklim (MESTECC) dan Suruhanjaya Tenaga telah mengadakan beberapa siri perbincangan dengan SESB untuk mengkaji semula sasaran SAIDI dan ‘road map’ untuk penurunan SAIDI di Sabah.

“Ia akan mengambilkira inisiatif-inisiatif yang dikenalpasti, dan keperluan dana yang boleh diperuntukan oleh Kerajaan Persekutuan.

“Perkara ini hanya akan dapat dimuktamadkan dalam Mesyuarat Jawatankuasa Perancangan dan Pelaksanaan Pembekalan Elektrik dan Tarif Sabah yang dijadualkan dalam Mei ini. Sasaran SAIDI bagi 2019 hanya akan dimuktamadkan selepas mesyuarat itu diadakan,” jelasnya.

Kemudian mengenai proses pengambilalihan SESB, Kerajaan Sabah telah melantik juruperunding bagi melaksana langkah menyeluruh merangkumi aspek teknikal dan kewangan yang terlibat dalam proses pengambilalihan itu.

“Unit Perancangan Ekonomi Negeri (UPEN) juga telah dipertanggungjawabkan untuk menyelaras urusan pengambialihan ini. Keseluruhan proses ini termasuk proses rundingan dengan pihak Kerajaan Pusat dan Tenaga Nasional Berhad (TNB) kelak dijangka akan dimuktamadkan dalam tempoh dua tahun atau lebih awal. – BorneoToday


3 Beradik Dikhuatiri Lemas Dalam Kejadian Bot Karam Di Tawau

TAWAU: Tiga kanak-kanak yang juga adik beradik dikhuatiri lemas, manakala enam lagi selamat dalam kejadian bot karam di kawasan perairan Kampung Batu Payung, dekat Tawau, petang tadi.

Tiga adik beradik berkenaan, Saiful Muhaimin, 14; Adam Muhaimin, 13, dan Saina Muhaimin, 12, masih belum ditemui.

Difahamkan dalam kejadian kira-kira jam 4.30 petang itu, bot yang membawa mangsa dipercayai berpatah balik dari Kampung Rawa-Rawa, sebelum karam.

Ketua Balai Bomba dan Penyelamat Malaysia (JBPM) Tawau Julius John Stephen Jr, berkata pihaknya menerima panggilan kecemasan berhubung kejadian itu pada jam 4.45 petang.

Menurutnya, maklumat awal yang diperoleh, terdapat sembilan orang mangsa dalam bot terbabit dengan enam daripadanya telah berjaya diselamatkan orang kampung.

“Tiga lagi mangsa yang juga adik beradik iaitu Saiful Muhaimin, 14; Adam Muhaimin, 13, dan Saina Muhaimin, 12, masih belum ditemui,” katanya menurut laporan Berita Harian.

Julius berkata, gerakan mencari dan menyelamat turut disertai Pasukan Polis Marin (PPM), Agensi Penguatkuasaan Maritim Malaysia (Maritim Malaysia) selain penduduk kampung bersama 17 buah bot sebelum ditangguhkan, kira-kira jam 6.40 petang tadi kerana cuaca gelap akan diteruskan awal pagi esok.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Rina Jainal Terdesak Keluar Demi Manfaat Kewangan – Warisan Kalabakan

KOTA KINABALU: Keputusan Ahli Undangan Negeri (ADUN) Kukusan, Rina Jainal untuk keluar Parti Warisan (Warisan) disifatkan sebagai tindakan tidak berprinsip terdesak kerana ingin memperoleh manfaat kewangan.

Setiausaha Bahagian Kalabakan, Ayuf Abd Rahman berkata, Rina merelakan dirinya dimanipulasi sebagai balasan untuk wang.

“Dia lupa bahawa kemenangannya di kerusi DUN Kukusan dengan majoriti tipis 10 undi telah dicapai hasil kerja keras Warisan Kalabakan yang berjuang habis-habisan untuk memastikan kemenangannya.

“Rakyat Kukusan mengundinya bukan kerana dirinya secara individu tetapi kerana parti yang diwakilinya,” katanya dalam satu kenyataan hari ini.

Menurut beliau, keterdesakan Rina begitu terserlah kerana menyertai parti yang langsung tidak memenangi sebarang kerusi pada Pilihan Raya Negeri (PRN) Sabah 2020.

“Jika dilihat Parti Harapan Rakyat Sabah (PHRS) yang disertainya gagal memenangi sebarang kerusi, malah calonnya hilang wang deposit dan Presidennya sendiri, Tan Sri Liew Yun Fah juga tewas.

“Parti itu hanyalah cengkerang kosong. Mungkin ia boleh berbuat bising namun tidak lebih daripada itu

“Apa yang boleh saya katakan ialah PHRS dieksploitasi oleh Ketua Badan Pimpinan Bersatu Sabah, Datuk Seri Hajiji Noor untuk menambah bilangan ADUN mereka,” katanya.

Rina yang juga Ketua Wirawati Kalabakan, mengumumkan keluar daripada Warisan kelmarin bagi menyertai PHRS.

Kini Rina menjadi sebahagian daripada kluster yang sebelum ini pernah dikritiknya kerana gagal mentadbir negeri dengan baik dan gagal memberikan perkhidmatan kepada rakyat Sabah.

“Ini juga memperlihatkan langkah terdesak Hajiji untuk mengekalkan kedudukannya sebagai Ketua Menteri dan memastikan Bersatu terus relevan walaupun parti itu kini bergelut untuk meneruskan kelangsungan politiknya,” katanya.

Sementara itu, Ketua Penerangan Warisan Bahagian Kalabakan, Jumaad Abu Bakar berkata, bahagian itu masih kukuh.

Tindakan Rina tidak menyebabkan parti itu goyah malah, jika dilihat bekas Ketua Wirawatai Bahagian Kalabakan itu gagal menarik ahli-ahli parti untuk bersamanya keluar daripada Warisan.

Situasi ini cukup jelas menunjukkan ADUN Kukusan itu tidak mempunyai pengaruh besar bagi membawa ahli-ahli Warisan bertindak sepertinya bagi menyertai parti yang menajdi boneka kepada Bersatu. – BorneoToday


Video Jenazah Kanak-Kanak Dibungkus Bukan Di Sabah

KOTA KINABALU : Jabatan Kesihatan Negeri Sabah (JKNS) menafikan satu video yang tular berhubung pengurusan jenazah seorang kanak-kanak yang hanya dibungkus menggunakan plastik dan mengesahkan bahawa ia tidak berlaku di mana-mana hospital di Sabah.

Pengarahnya, Datuk Dr Christina Rundi berkata, perbuatan menyebarkan video itu akan menyukarkan usaha petugas JKNS dalam menjalankan saringan koronavirus (Covid-19) di lapangan.

“Perbuatan menyebarkan video ini menimbulkan ketakutan dan menyebabkan masyarakat teragak-agak mendapatkan rawatan di fasiliti kesihatan.

“Pihak JKNS tidak akan teragak-agak untuk mengambil tindakan sewajarnya terhadap mana-mana pihak atau individu yang mereka atau menyebar berita palsu seumpama ini,” katanya dalam satu kenyataan di sini hari ini.

Beliau berkata demikian bagi mengulas mengenai video yang tular di Sandakan berhubung pengurusan satu jenazah.

Video berdurasi 12 saat itu memaparkan jenazah seorang kanak-kanak dibungkus menggunakan plastik, namun kejadian itu dipercayai bukan berlaku di Malaysia.

Mengulas lanjut, Christina berkata, Perkhidmatan Kesihatan Mental dan Sokongan Psikososial (MHPSS) sedia memberi sokongan mental dan fizikal bukan saja kepada mereka yang terkesan oleh Covid-19 secara langsung, tetapi juga kepada netizan yang mengalami kegelisahan berikutan situasi semasa Covid-19.Sementara itu, dalam sidang akhbar Menteri Kerajaan Tempatan dan Perumahan Sabah, Datuk Seri Masidi Manjun semalam memaklumkan seramai 3,030 bayi dan kanak-kanak berusia di bawah 12 tahun dijangkiti Covid-19 di Sabah setakat 19 November lalu.

“Jumlah itu adalah 12.14 peratus daripada jumlah keseluruhan jangkitan Covid-19 di Sabah dan daripada jumlah itu, kanak-kanak berusia kurang dari lima tahun adalah seramai 1,241 orang dan bayi berumur bawah satu tahun adalah seramai 191 orang.

“MHPSS di bawah JKNS memberikan sokongan dalam bentuk Psychological First Aid (PFA) kepada semua individu yang terkesan oleh Covid-19 tanpa mengira umur dan kanak-kanak juga diberikan PFA melalui pasukan MHPSS yang akan menghubungi mereka melalui penjaga masing-masing.

“Kanak-kanak ini akan diberikan PFA semasa berada di pusat rawatan dan ini bagi memastikan kesihatan mental mereka tidak terjejas,” katanya. – SINAR

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


SPRM Sabah Tahan Peniaga Selepas Cuba Rasuah Ketua Jabatan

KOTA KINABALU: Seorang peniaga ditahan Suruhanjaya Pencegahan Rasuah Malaysia (SPRM) Sabah selepas dipercayai cuba menyogok ketua jabatan sebuah agensi kerajaan, hari ini.

Peniaga berusia 50-an itu dipercayai cuba memberi rasuah sebanyak RM2,000 bagi mempercepatkan proses kelulusan penjualan minyak kepada nelayan di Jeti Batu Putih, Sandakan.

Menurut sumber, suspek lelaki itu ditahan di pejabat SPRM Kota Kinabalu selepas ketua jabatan terbabit melaporkan perkara berkenaan.

Sementara itu, Pengarah SPRM Sabah S Karunanithy ketika dihubungi mengesahkan penahanan peniaga terbabit dan memaklumkan lelaki itu ditahan selama 24 jam untuk siasatan lanjut.

Katanya, tindakan ketua jabatan itu yang melaporkan kes rasuah kepada SPRM wajar dipuji.

“Tindakan itu selaras dengan Seksyen 25 Akta SPRM 2009 iaitu kewajipan untuk melaporkan transkasi penyogokan,” katanya.

Menurutnya, semua penjawat awam di negeri ini diseru supaya tampil membuat laporan kepada SPRM sekiranya terdapat sebarang penyogokan wang rasuah ketika mereka menjalankan tanggungjawab.- HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Penyelia buruh binaan cedera ditetak di Lahad Datu

LAHAD DATU, 1 Okt   – Seorang penyelia buruh binaan hampir putus tangan kiri dan cedera di kepala dan belakang badan selepas ditetak sekumpulan tujuh pekerjanya menggunakan pedang samurai dan parang di Felda Sahabat 45, di sini, Sabtu lalu.

Kejadian kira-kira jam 8 malam di hadapan sebuah rumah kongsi itu dipercayai berlaku akibat rasa tidak puas hati kumpulan lelaki itu yang dibayar gaji rendah untuk membina rumah pekerja ladang.

Ketua Polis Daerah Lahad Datu, ACP Nasri Mansor, dalam kenyataan hari ini. berkata, siasatan awal polis mendapati berlaku pertengkaran antara mangsa berusia dalam lingkungan 40-an dengan kumpulan pekerjanya pada jam 5 petang pada hari berkenaan.

“Mangsa kini menerima rawatan di hospital di sini,” katanya.

Berikutan kejadian itu, katanya, dua suspek berusia dalam lingkungan 40-an yang tidak memiliki dokumen pengenalan diri ditahan untuk membantu siasatan mengikut Seksyen 326 Kanun Keseksaan.


COVID-19: 1,925 Kes Baharu, 2 Kematian Dicatatkan Hari Ini

PUTRAJAYA: Sebanyak 1,925 kes positif jangkitan baharu Covid-19 dilaporkan menjadikan jumlah kes positif Covid-19 di negara adalah sebanyak 108,615 kes setakat Selasa (29 Disember 2020), jam 12 tengahari.

Menurut perkongsian terkini Kementerian Kesihatan Malaysia (KKM), Selangor mencatatkan kes baharu paling tinggi dengan 747 kes diikuti Kuala Lumpur 360 kes, Pahang 288 kes, Sabah 230 kes, Johor 110 kes dan lain-lain.

Manakala, jumlah kes aktif dengan kebolehjangkitan Covid-19 adalah sebanyak 21,443 kes dan mereka telah diasingkan dan diberi rawatan di hospital.

Pesakit yang sembuh adalah sebanyak 1,123 kes sekaligus menjadikan jumlah keseluruhan pesakit Covid-19 yang pulih sepenuhnya adalah seramai 86,715 kes.

Sehingga kini, terdapat 117 kes positif Covid-19 yang sedang dirawat di Unit Rawatan Rapi (ICU), di mana 55 kes daripadanya memerlukan bantuan alat pernafasan.

Dukacita dimaklumkan, terdapat dua (2) kes kematian pada hari ini sekaligus menjadikan jumlah kematian Covid-19 di negara ini meningkat kepada 457 orang.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


PPM Rampas 4,500 Bungkus Rokok Seludup Di Lahad Datu

LAHAD DATU, 1 Mei 2019 – Pasukan Polis Marin Lahad Datu telah berjaya mengesan aktiviti penyeludupan di kawasan Kilang Behn Meyer POIC pada jam 12.30 pagi tadi.

Komander Pasukan Polis Marin Wilayah 4 Sabah, ACP Hj Mohammad Pajeri Bin Ali berkata, hasil risikan maklumat oleh Unit Risikan Marin telah mengesan mengenai aktiviti dipercayai penyeludupan rokok yang diseludup masuk dari negara jiran.

Berikutan daripada maklumat tersebut, satu operasi telah dilaksanakan oleh Pasukan Polis Marin dan telah berjaya mengesan tempat penyimpanan sementara sebelum dibawa masuk dan diagihkan. Pasukan Polis Marin telah menjumpai longgokan plastik hitam dan apabila diperiksa mendapati berisi rokok jenis Astro Hitam sebanyak 1,500 bungkus dan rokok Astro Putih sebanyak 3,000 bungkus. Tiada tangkapan dibuat kerana dipercayai suspek telah menghidu awal kehadiran pihak penguasa. Rokok-rokok ini dipercayai untuk pasaran di sini. Nilai rampasan dianggarkan berjumlah RM13,500.00.

Kesemua rampasan dibawa ke Markas Operasi Pasukan Polis Marin Lahad Datu dan kes disiasat di bawah Akta Kastam 1967.


Sabah Siar Warta Kerajaan Isytihar Pembubaran DUN

KOTA KINABALU, 30 Julai: Kerajaan Negeri Sabah hari ini menyiarkan Warta Kerajaan berhubung perisytiharan pembubaran Dewan Undangan Negeri (DUN) Sabah.

Dalam kenyataan di sini, Setiausaha Kerajaan Negeri Datuk Safar Untong berkata warta itu memaklumkan bahawa Yang Dipertua Negeri Tun Juhar Mahiruddin telah menjalankan kuasa di bawah Fasal (2) Perkara 21 Perlembagaan Negeri Sabah untuk mengisytiharkan DUN Sabah ke-15 dibubarkan hari ini.

Warta itu turut menyebut nama Ketua Menteri Sabah Datuk Seri Mohd Shafie Apdal sebagai menurut perintah Yang Dipertua Negeri.- BERNAMA


Pekerja Ladang Ditahan Terbabit Kes Rogol Dan Bunuh

TAWAU: Seorang pekerja ladang kelapa sawit ditahan disyaki terbabit dalam kes rogol dan bunuh seorang wanita, di Ladang Sri Jaya Industri Imbak, Luasong, kelmarin.

Suspek berusia 40 tahun ditahan di Tanjung Batu, pukul 10.48 malam susulan penemuan mayat mangsa berusia 24 tahun dalam keadaan separuh bogel di kawasan semak ladang berkenaan.

Menurut sumber pada 3 November lalu, mangsa terpaksa berjalan kaki selepas motosikal ditunggang rosak ketika dalam perjalanan menuju ke rumahnya.

“Suspek kemudian terserempak dengan mangsa di bahu jalan kemudian mangsa meminta tolong untuk membaiki motosikalnya yang rosak.

“Bagaimanapun motosikal mangsa tidak dapat dibaiki dan suspek kemudian mempelawa mangsa menaiki motosikalnya untuk dihantar pulang ke rumah,” katanya ketika dihubungi hari ini.

Difahamkan lagi ketika dalam perjalanan menuju ke rumah mangsa, suspek meminta untuk bersetubuh namun mangsa menolak.

Suspek kemudian membawa mangsa ke kawasan semak dan membuka seluar mangsa.

Mangsa bertindak melawan suspek namun gagal apabila suspek mencekik leher mangsa sambil merogolnya.

Ketua Polis Daerah Tawau, Asisten Komisioner Peter Umbuas ketika dihubungi mengesahkan kejadian berkenaan.

“Suspek ditahan dan kes disiasat dibawah Seksyen 302 Kanun Keseksaan kerana membunuh,” katanya.


Mohamaddin Ketapi Umum Keluar BERSATU

KUALA LUMPUR: Ahli Parlimen Lahad Datu, Mohamaddin Ketapi, hari ini mengumumkan keluar daripada BERSATU, kira-kira tujuh bulan menyertai parti itu pada November tahun lalu..

Susulan tindakan itu, Mohamaddin yang juga bekas Menteri Pelancongan, dalam kenyataannya, mengumumkan beliau kini menjadi Ahli Parlimen Bebas tetapi dengan pendirian menyokong Kerajaan Persekutuan dan Sabah pada masa ini

Beliau yang juga Ahli Dewan Undangan Negeri (ADUN) Segama, Sabah, menang Pilihan Raya Umum ke-14 pada 2018 atas tiket WARISAN, bertindak keluar daripada parti itu pada 30 Oktober lalu dan menyertai BERSATU sebulan kemudian.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Yu mati akibat termakan plastik

IKAN yu jantan ditemui terdampar di Pantai Tanjung Aru, Menumbok, Selasa lalu, disahkan mati akibat termakan beg plastik.

Beg plastik sepanjang 46 sentimeter (sm) dan selebar 32 sm itu dipercayai menyebabkan halangan fizikal dalam saluran usus ikan yu itu sehingga menyebabkan kelaparan dan kematian.

Pengurus Unit Penyelamat Hidupan Liar (WRU), Dr Sen Nathan berkata, sebaik menerima laporan penemuan bangkai ikan yu itu, satu rondaan di kawasan pantai segera dilakukan sekiranya terdapat bangkai haiwan sama ditemui.

“Namun pemeriksaan mendapati tidak menemui sebarang bangkai lain selain ikan yu itu.

“Bedah siasat kemudian dilakukan dan mendapati satu beg plastik besar ditemui yang menyebabkan halangan fizikal dalam saluran usus ikan yu itu.

“Oleh itu, punca kematian adalah disebabkan halangan usus yang membawa kepada kelaparan seterusnya mengakibatkan kematian,” katanya dalam satu kenyataan media, di Kota Kinabalu, hari ini.

Katanya, selepas bedah siasat selesai, pasukan Jabatan Perikanan Sabah bertindak mengambil beberapa bahagian tertentu ikan itu termasuk sirip dan bahagian kepala untuk tujuan kempen kesedaran dan pembelajaran selain sampel tisu dan tulang untuk tujuan analisis anggaran umur serta jantinanya yang disahkan jantan.

Sementara itu, Ketua Pejabat Pengurusan Sumber Marin, Lawrence Kissol berkata, bahagian lain badan ikan yu itu ditanam di kawasan berkenaan.

“Yu spesies Rhincodon typus itu tidak dibenarkan untuk dieksploitasi seperti ditangkap, dimakan, dijual atau dieksport kerana ia tersenarai di bawah Akta Perikanan 1985 dan Akta Perdagangan Antarabangsa Mengenai Spesies Terancam 2008,” katanya.

Dalam pada itu, Pengarah Jabatan Hidupan Liar (JHL) Sabah, Augustine Tuuga berkata, pencemaran plastik di perairan adalah satu ancaman yang serius untuk hidupan liar marin.

“Justeru, ia harus menjadi peringatan kepada kita dan sebagai jalan penyelesaian untuk melindungi habitat laut ini, adalah lebih baik beg plastik dilupuskan atau tidak lagi digunakan,” katanya.

Terdahulu, Augustine berkata, bangkai ikan paus itu ditemui seorang guru yang kebetulan sedang beriadah di kawasan pantai berkenaan sebelum bertindak menghubungi pihaknya untuk tindakan lanjut. – Harian Metro


Tiga Warga Pakistan Jual Rokok Tidak Bercukai Ditahan

KOTA KINABALU: Tiga lelaki warga Pakistan ditahan dan merampas 2,791 bungkus rokok tidak bercukai bernilai RM26,960 di beberapa premis di Penampang, Putatan dan Tuaran dalam operasi bersepadu mengekang penjualan rokok seludup.

Operasi bersepadu selama 14 jam bermula 9.30 pagi semalam, Pasukan Polis Marin (PPM) turut merampas sebuah kereta jenis Proton Perdana kerana disyaki digunakan untuk mengedar rokok seludup berkenaan.

Komander PPM Wilayah 4 Sabah, Asisten Komisioner Mohamad Pajeri Ali berkata, bertindak atas maklumat Gerakan Anti Rokok Seludup (GARS) yang disalurkan kepada Komander PPM PDRM Bukit Aman, melakukan operasi di beberapa premis sekitar Penampang, Putatan dan Tuaran.

“Hasil operasi itu, tiga lelaki warga Pakistan berusia 20 hingga 49 tahun yang bertindak sebagai penjual rokok di premis berkenaan ditahan.

“Turut dirampas sebanyak 2,791 bungkus rokok atau 55,676 batang rokok dipercayai tidak bercukai yang bernilai RM26,960,” katanya menerusi kenyataan media hari ini.

Mohamad Pajeri berkata, pihaknya turut merampas sebuah kereta Proton Perdana dipercayai milik salah seorang suspek di Tuaran bagi tujuan edaran rokok seludup.

“Ketiga-tiga suspek dan semua barangan rampasan dibawa ke Balai Polis berdekatan untuk laporan sebelum diserahkan kepada Ibu Pejabat Polis Daerah (IPD) Penampang dan Tuaran untuk siasatan lanjut.

“Keseluruhan rampasan bernilai RM56,960 dan kes disiasat mengikut Seksyen 135(d) Akta Kastam 1967,” katanya.

Sementara itu, beliau berkata operasi bersepadu ini bertujuan sebagai usaha untuk melumpuhkan penjualan rokok seludup di beberapa daerah yang dikenal pasti di Sabah.

“Usaha ini akan dilaksanakan secara berterusan yang bertujuan melumpuhkan aktiviti penjualan rokok seludup negeri ini,” katanya.

Operasi itu membabitkan tiga pegawai kanan polis, sembilan anggota polis marin, enam anggota IPD dan balai polis serta empat anggota Majlis Daerah Penampang dan Putatan. -SabahNewsToday


Sabah Boleh Beralih Ke Fasa 3 PPN Pertengahan September

KOTA KINABALU: Ketua Menteri, Datuk Seri Hajiji Noor yakin Sabah mampu beralih ke Fasa 3 Pelan Pemulihan Negara (PPN) menjelang September sekiranya momentum program vaksinasi sekarang berterusan.

Beliau berkata, negeri ini dijangka akan mencapai 60 peratus pemberian vaksin sebelum 15 September dan ia akan membolehkan Sabah beralih ke Fasa 3 PPN.

“Kita mencapai angka tertinggi vaksinasi harian melebihi 60,000 dos pada beberapa hari lalu. Jika keadaan seperti ini berterusan, kita boleh mencapai imuniti kelompok sekurang-kurangnya pada bulan Oktober atau November,” katanya semasa sidang akhbar selepas melawat Pusat Pemberian Vaksin (PPV) di Dewan Sri Sulaman, hari ini

Menurutnya, kerajaan negeri akan menerima sebanyak 560,720 dos vaksin CanSino, Pfizer dan Sinovac pada minggu depan.

Sehingga kini, jumlah keseluruhan penerima vaksin dos pertama di Sabah adalah seramai 1.42 juta.

Dalam pada itu, Hajiji memohon kerajaan Persekutuan agar menaik taraf Hospital Tuaran menjadi hospital pakar berikutan keperluan semasa bagi menangani pandemik Covid-19.

Langkah menaik taraf Hospital Tuaran ini akan memberi tumpuan sepenuhnya kepada kepakaran kawalan infeksi (jangkitan).

Ahli Dewan Undangan Negeri (ADUN) Sulaman ini berkata, belum ada hospital di Sabah yang memfokuskan kepakaran dalam bidang kawalan jangkitan. Hospital pakar ini juga perlu dilengkapi dengan kemudahan perubatan yang baik.

Beliau berkata, kawasan hospital ini mempunyai tapak pembinaann yang luas maka, usaha menaik taraf hospital ini menjadi hospital pakar boleh dilakukan pada bila-bila masa.

“Kedudukan Hospital Tuaran berada di laluan pembinaan lebuh raya Pan Borneo dan amat sesuai untuk dinaik taraf sebagai hospital pakar,” katanya.

Menteri Kewangan negeri ini juga berharap agar kerajaan Persekutuan dapat  membina klinik kesihatan di kawasan Sulaman dan Pantai Dalit, Tuaran bagi memudahkan penduduk setempat mendapatkan rawatan kesihatan.

Terdahulu, Hajiji menerima bakul makanan daripada Persatuan Jurutera Malaysia Cawangan Sabah ( ACEM) dan Syarikat Forever Living untuk diserahkan kepada penduduk yang terjejas akibat pandemik Covid-19. – Utusan Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Bermula Hari Ini, Semua Kanak-Kanak Lahir Pada Atau Selepas 1 Januari 2020 Layak Dapat Suntikan Vaksin Pneumokokal

Lebih cenderung menjangkiti kanak-kanak, ibu bapa kini boleh mendapatkan vaksin Pneumokokal di semua Klinik Kesihatan KKM di seluruh negara bermula hari ini bagi mencegah jangkitan tersebut.

Menurut Kenyataan Akhbar KP Kesihatan pada 24 November yang lalu, Pneumokokal berlaku disebabkan oleh jangkitan bakteria Streptococcus pneumoniae yang juga dikenali sebagai pneumokokus.

Pemberian vaksin pneumokokal di klinik kesihatan seluruh negara akan bermula 1 Dis 2020. Untuk sebarang pertanyaan, hubungi 03-88834003 atau melalui email [email protected] pic.twitter.com/PuaQlNsS4m

Antara penyakit yang disebabkan oleh bakteria Streptococcus pneumoniae adalah radang paru-paru (pneumonia), radang sinus (sinusitis), jangkitan telinga tengah (otitis media), radang selaput otak dan saraf tunjang (meningitis) serta jangkitan bakteria dalam darah (septicaemia). Komplikasi penyakit pneumokokal termasuk cacat pendengaran, kecacatan otak dan kematian.

Penyakit Pneumokokal boleh dicegah dengan vaksin dan sangat efektif bagi mengurangkan morbiditi dan mortaliti dalam kalangan kanak-kanak.

Menurut kiriman KKM di Twitter, vaksin Pneumokokal akan diberikan sebanyak 3 dos iaitu 2 dos primer pada umur 4 bulan dan 6 bulan, diikuti 1 dos penggalak (booster) pada umur 15 bulan.

Vaksin Pneumokokal akan diberikan sebanyak 3 dos iaitu 2 dos primer pada umur 4 bulan dan 6 bulan; diikuti 1 dos penggalak (booster) pada umur 15 bulan.Sebarang persoalan boleh diajukan kepada KKM di talian 03-8883 4003 atau emel: [email protected] pic.twitter.com/m51mNIc7X9

Jika mempunyai sebarang persoalan mengenai vaksin ini, anda boleh mengajukannya kepada KKM di talian 03-8883 4003 atau emel: [email protected].

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Warisan Bakal Bertembung Dengan DAP & PKR?

KOTA KINABALU: Warisan mungkin menuju kepada konfrontasi dengan DAP dan PKR berhubung kerusi yang akan ditandinginya pada pilihan raya umum (PRU) akan datang susulan keputusannya melebarkan sayap ke Semenanjung dari Sabah.

Oh Ei Sun dari Institut Hal Ehwal Antarabangsa Singapura berkata Warisan mungkin akan bertanding di kebanyakan kerusi dipegang oleh DAP dan PKR memandangkan sukar untuk ia menembusi kawasan majoriti Melayu.

“Orang Melayu yang tidak selesa dengan sikap perkauman Umno, PAS yang terlalu berimej agama dan PKR yang terlalu liberal, akan pergi kepada Bersatu,” katanya.

“Begitu juga dengan pengundi yang tidak selesa dengan PKR yang menjadi terlalu oportunis dan DAP terlalu berimej Cina serta tidak mahu mengundi pihak di sebelah lagi, mungkin pergi kepada Warisan.”

Romzi Ationg dari Universiti Malaysia Sabah (UMS) berkata sasaran Warisan kepada kerusi majoriti campuran dan bukan Islam akan menyebabkannya “bertembung dengan DAP dan PKR, seperti juga MIC dan MCA.”

Warisan secara rasminya melebarkan sayap ke Semenanjung semalam dengan Shafie sebagai calon Perdana Menteri. Presiden parti itu berjanji “menjadi Perdana Menteri untuk semua” sekiranya menang PRU15.

Merujuk kenyataan Shafie bahawa Warisan ingin “membina negara”, Oh berkata, parti itu mungkin berdepan masalah untuk memenangi hati di Semenanjung kerana Muda dan Pejuang yang mungkin menjadi rakan kongsi, sukar memecahkan dominasi dinikmati oleh Umno, Bersatu dan PAS.

“Ia adalah cita-cita yang tinggi dan akan menguji integrasi nasional,” katanya.

“Tidak pernah ada peluasan besar dari parti berasaskan Borneo ke Semenanjung dan membawa kesan besar terhadap politik negara.

“Jika Warisan boleh melakukannya, ia akan membayangkan bahawa negara telah benar-benar bersepadu dan rakyat Malaysia saling menerima kedua-dua timur dan barat.”

Romzi berkata peluasan sayap Warisan boleh dilihat sebagai strategi untuk menyatukan peluang di peringkat persekutuan tetapi tambahnya ia boleh memberi tindak balas di Sabah.

“Peluasan itu tidak semestinya menyumbang kepada pengaruh Warisan dalam politik Malaysia tetapi akan melemahkan pengaruhnya di peringkat negeri,” katanya. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Parti Bawa Agenda Pembaharuan Bakal Tawan Hati Rakyat

KOTA KINABALU: Parti politik yang menawarkan agenda pembaharuan di Sabah mempunyai kelebihan untuk memenangi Pilihan Raya Negeri (PRN) akan datang.

Ahli Majlis Tertinggi UMNO, Datuk Seri Abdul Rahman Dahlan, berkata parti politik yang turut menyokong agenda menjurus kepada nilai kejujuran dan lebih terbuka turut memiliki kelebihan dipilih rakyat.

“Parti yang teguh menyokong agenda ketelusan, keterbukaan dan kebertanggungjawaban juga mempunyai kelebihan dalam PRN Sabah,” katanya dalam satu kenyataan di sini, hari ini.

Beliau yang juga Ketua UMNO bahagian Tuaran berkata, terlalu banyak parti berhasrat mahu bertanding, selain personaliti politik lama dan baharu yang menawarkan diri sebagai calon pada PRN kelak.

“Sudah tentu pengundi akan melihat kepada tawaran mengenai pekerjaan, dasar ekonomi dan perniagaan, selain pengalaman, rekod ideologi politik serta agenda pembaharuan sesebuah parti politik.

“Oleh itu, kita jangkakan pengundi kali ini lebih cerewet dalam membuat pilihan,” katanya.

PRN Sabah diadakan selepas Dewan Undangan Negeri (DUN) dibubarkan pada 30 Julai lalu, dengan sebanyak 73 kerusi akan dipertandingkan.

Suruhanjaya Pilihan Raya (SPR) menetapkan 12 September ini sebagai tarikh penamaan calon manakala hari pengundian biasa pada 26 September.- Berita Harian

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Bekas Timbalan Pengarah Jabatan Air Negeri Sabah Beli Kereta RM300,000 Tunai, Kata Saksi

KOTA KINABALU: Mahkamah Khas Rasuah hari ini, diberitahu tertuduh ketiga kes rasuah membabitkan Jabatan Air Negeri Sabah (JANS) Lim Lam Beng telah membeli sebuah kereta Toyota Land Cruiser “recond” berharga RM300,000 secara tunai.

Saksi ke-18 pendakwaan, Kong Hon Yin yang juga pengurus besar syarikat penjualan kereta Tibarat Sdn Bhd (TSB) berkata, Lim bersama seorang individu lain yang dikenali sebagai Dato Tony telah datang ke premis perniagaannya pada Feb 2015.

Katanya, Dato Tony terbabit kemudian mencadangkan kepada Lim yang juga bekas timbalan pengarah JANS agar membeli sebuah kereta jenis Toyota Land Cruiser dan berwarna putih.

“Pada mulanya, Lim hanya melihat-lihat saja semua kenderaan yang ada di dalam premis dan kemudiannya dia beredar.

“Bagaimanapun dua hari kemudian, dia (Lim) kembali (ke premis) dan bersetuju untuk membeli kereta yang dicadangkan Dato Tony iaitu Toyota Land Cruiser “recond” dengan nombor pendaftaran SAA929G.

“Dia bersetuju untuk beli, dan saya memberitahu Lim Lam Beng harga kereta itu RM300,000 dan dia bersetuju membelinya secara tunai,” katanya.

Kong berkata demikian ketika menjawab soalan peguam mewakili Lim iaitu Tan Hock Chuan menerusi kenyataan saksi, hari ini.

Saksi berusia 76 tahun itu berkata, Lim telah membayar wang pendahuluan sebanyak RM200,000 pada hari yang sama kerana ketika itu dokumentasi bagi kenderaan terbabit belum lengkap.

“Pada masa itu, kenderaan berkenaan juga masih belum diambilnya, dan pada keesokan harinya (10 Feb 2018), saya telah melengkapkan pembelian serta dokumentasi kereta itu, seterusnya pada hari sama juga, Lim telah datang ke premis saya untuk menyerahkan baki yang belum dibayar iaitu sebanyak RM100,000.

“Saya yakin kereta yang dibelinya itu adalah Toyota Land Cruiser berwarna putih dan nombor pendaftaran SAA929G telah dibeli oleh Lee dan pendaftaran juga dibuat atas namanya,” katanya.

Selain Lim, dua lagi tertuduh ialah bekas pengarah JANS Awang Mohd Tahir Mohd Talib dan isterinya Fauziah Piut.

Pada 29 Dis 2016, ketiga-tiga mereka mengaku tidak bersalah terhadap 37 pertuduhan pengubahan wang haram bernilai RM61.57 juta.

Semua pertuduhan itu dibuat mengikut Seksyen 4 (1) (a) dan Seksyen 4 (1) (b) Akta Pengubahan Wang Haram dan Pencegahan Pembiayaan Keganasan (Amlafta) 2001.

Selain Tan, sebagai peguam mewakili Lim dalam perbicaraan itu, Awang Tahir dan isterinya pula diwakili Marcel Jude.

Perbicaraan di hadapan hakim Abu Bakar Manat itu akan bersambung pada 17 hingga 19 Mei depan. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Sabah, Sarawak wajar terima agihan belanjawan, kerusi Parlimen lebih seimbang

KOTA KINABALU: Kedudukan Sabah dan Sarawak sebagai rakan kongsi sama rata dengan Semenanjung perlu diterjemahkan melalui peruntukan perbelanjaan dan agihan kerusi Parlimen yang lebih adil dan seimbang berbanding sebelum ini.

Pengerusi Institut Kajian Pembangunan Sabah (IDS), Tan Sri Simon Sipaun, mendakwa berdasarkan situasi ketika ini, agihan peruntukan diterima Sabah daripada Kerajaan Persekutuan, tidak menggambarkan nilai yang adil.

“Saya masih ingat bajet Kerajaan Persekutuan pada 2011 contohnya, Sabah mendapat kira-kira RM4.8 bilion, Semenanjung kira-kira RM110 bilion, malah ada satu projek di Kuala Lumpur peruntukannya RM5 bilion, lebih besar berbanding peruntukan untuk Sabah.

“Ini tidak adil kepada Sabah kerana Semenanjung sudah maju dalam segenap perkara, ia lebih kecil berbanding saiz Sabah dan Sarawak, malah Sarawak saja hampir seluas Semenanjung,” katanya dalam ucapan pembukaan Perbincangan Panel ‘Hasil Pendapatan’ Sumber Di Bawah Perjanjian Malaysia 1963 (MA63) di sini, hari ini.

Perbincangan atau forum anjuran IDS itu disertai dua ahli panel, iaitu Ahli Dewan Undangan Negeri (ADUN) Kemabong, Jamawi Jaafar dan Presiden Persatuan Undang-Undang Sabah, Brenndon Keith Soh.

Simon berkata, ketidakseimbangan itu menyebabkan Sabah tidak banyak berubah, miskin dan jauh ketinggalan dari segi pembangunan berbanding Semenanjung walaupun negeri ini kaya sumber alam termasuk minyak dan gas.

“Saya percaya, bukan ini dijangkakan oleh pemimpin kita yang terdahulu kira-kira 56 tahun lalu ketika sebuah negara dipanggil Malaysia dibentuk pada 16 September 1963. Jika tidak, apa gunanya kita menjadi sebahagian daripadanya,” katanya.

Beliau berkata, Sabah layak menuntut 40 peratus hasil yang dikutip dari negeri ini seperti dipersetujui dalam MA63 dan ia sepatutnya berbeza dengan jumlah peruntukan diagihkan kerajaan Pusat kepada Sabah seperti difahami kebanyakan pegawai persekutuan.

Sementara itu, Jamawi berkata, hanya melalui kesungguhan politik dapat memastikan hak Sabah yang terkandung dalam MA63, termasuk berkaitan hasil dikutip kerajaan Pusat dapat dikembalikan kepada rakyat negeri ini.

“Kita berharap dengan pembentangan usul untuk meminda Perkara 1 (2) Perlembagaan Persekutuan, kedudukan Sabah dan Sarawak berubah. Apa yang penting ialah usaha daripada kerajaan hari ini untuk merealisasikannya.

“Kita sedar ketika usul meminda Perlembagaan hingga kedudukan Sabah dan Sarawak diturunkan setaraf negeri lain di Semenanjung pada 1976. Bukan pemimpin kita tidak membantah, tetapi suara mereka ketika itu tidak cukup kerana dua pertiga ahli dewan (Dewan Rakyat) menyokong usul itu,” katanya.

Pindaan itu, katanya, menyebabkan Sabah kehilangan 26 jenis hak, antaranya berkaitan kedudukan bahasa Inggeris, pendidikan, keselamatan, minyak dan gas serta tanah. – Berita Harian


Kertas undi sudah ditanda ditemui di Kajang

KAJANG: Dua laporan polis dibuat selepas ratusan karung beg mengandungi kertas undi Pilihan Raya Umum pemilihan presiden Indonesia, ditemui di dua tempat sekitar Kajang.

Laporan pertama dibuat oleh seorang lelaki warga Indonesia dari Badan Pemenangan untuk calon nombor (02) Probowo-Sandi, yang menyatakan pihaknya menemui kertas undi dalam 157 karung dan plastik hitam dalam sebuah rumah kedai.

Sumber berkata, sebelum itu lelaki terbabit dan rakannya menerima maklumat berhubung kertas undi yang sudah ditanda disimpan dalam sebuah kedai di Kajang Utama, Kajang.

“Hasil pemeriksaan, mereka menemui kertas undi yang sudah dicucuk dahulu (ditanda) tanpa pengetahuan pengundi sebenar, namun jumlah kertas undi yang ditemui masih belum dapat dikenal pasti.

“Laporan kedua dibuat oleh seorang pengadu juga warga Indonesia yang bertugas sebagai Panitia Pengawas Pilihan Raya Umum Luar Negeri Kuala Lumpur, bagi Pilihan Raya Indonesia di kawasan sate Kajang,” katanya hari ini.

Hasil pemeriksaan sebanyak 20 karung beg diplomatik, 10 karung beg hitam dan lima karung beg putih tulisan Pos Malaysia yang mengandungi kertas undi pos Pilihan Raya Umum Indonesia ditemui.

Difahamkan dua laporan berkenaan dibuat untuk dijadikan bukti berlakunya penyalahgunaan dalam kertas undi untuk pemilihan calon presiden dan wakil presiden.

Pada 17 April ini Pilihan Raya Umum bagi menentukan calon presiden dan naib presiden akan diadakan di Indonesia dengan calon nombor (01) ialah Presiden Indonesia sekarang, iaitu Joko Widodo (Jokowi) dan akan digandingkan dengan Maaruf Amin.

Mereka akan menentang dengan calon (02) yang diwakili oleh Prabowo Subianto, sebagai calon presiden, dan digandingkan dengan Sandiaga Uno sebagai calon naib presiden.


TERKINI: Dukacita Dimaklumkan, 12 Kematian Dilaporkan Hari Ini, Paling Tinggi Sejak COVID-19 Landa Negara

PUTRAJAYA: Kes kematian akibat pandemik COVID-19 hari ini meningkat kepada 12 kes, sekali gus menjadikan ia jumlah tertinggi pernah dilaporkan sejak penularan virus itu di negara ini.

Sebelum ini, jumlah tertinggi kes kematian COVID-19 yang pernah dilaporkan ialah pada 23 Oktober lalu iaitu 10 kes kematian.

Ketua Pengarah Kesihatan, Tan Sri Dr Noor Hisham Abdullah, berkata semua kes kematian berkenaan dilaporkan di beberapa daerah di Sabah dan menjadikan jumlah kumulatif kes kematian di negara ini sebanyak 263 kes bersamaan 0.8 peratus daripada keseluruhan kes jangkitan virus berkenaan.

Katanya, lapan kes dilaporkan di Hospital Queen Of Elizabeth di Kota Kinabalu, Sabah manakala dua kes kematian dilaporkan di Hospital Duchess Of Kent, Sandakan dan masing-masing satu kes di Hospital Kudat dan Hopital Tawau.

“Seorang daripada kes kematian yang dilaporkan hari ini, iaitu kes ke-255 adalah remaja berusia 14 tahun yang meninggal dunia di Hospital Queen Elizabeth dan mempunyai sejarah penyakit tibi meningitis dan hidrosefalus (pengumpulan cecair otak (Cerebro Spinal Fluid) yang berlebihan),” katanya dalam sidang media, di sini hari ini. – BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Parlimen Sipitang milik UMNO, DUN Kundasang, Sook kepunyaan PBS, PBRS

KOTA KINABALU – Kerusi Parlimen Sipitang kekal milik UMNO manakala kerusi Dewan Undangan Negeri (DUN) Kundasang dan Sook masing-masing kekal milik Parti Bersatu Sabah (PBS) dan Parti Bersatu Rakyat Sabah (PBRS).

Ini susulan keputusan Mahkamah Khas Pilihan Raya membenarkan bantahan awal yang difailkan wakil rakyat UMNO, PBS dan PBRS  terhadap petisyen pilihan raya yang difailkan oleh calon-calon Parti Warisan Sabah (Warisan).

Pada prosiding di dalam kamar hakim hari ini, Hakim Datuk Lee Heng Cheong  membenarkan bantahan awal Yamani Hafez Musa, Dr. Joachim Gunsalam dan Datuk Ellron Angin yang masing-masing memenangi kerusi Parlimen Sipitang, DUN Kundasang dan DUN Sook pada Pilihan Raya Umum ke-14 lalu terhadap petisyen pilihan raya yang masing-masing difailkan oleh Noor Hayaty Mustapha, Siriman@ Mohd Fazid Basir dan Martin Tomy@ Tommy.

Mahkamah  turut memerintahkan setiap pempetisyen membayar kos RM20,000 kepada Yamani Hafez, Dr Juachim dan Ellron Angin, masing-masing.

Hakim juga memerintahkan ketiga-ketiga pempetisyen membayar kos masing-masing RM5,000 terhadap pegawai pilihan raya dan Suruhanjaya Pilihan Raya (SPR).

Bercakap kepada pemberita selepas prosiding berkenaan, seorang daripada peguam yang mewakili  ketiga-tiga responden, Tengku Fuad Tengku Ahmad berkata hakim menolak petisyen pilihan raya yang difailkan calon-calon Warisan disebabkan kegagalan pempetisyen mengemukakan keperluan-keperluan utama ketika memfailkan petisyen berkenaan.

Pada prosiding hari ini, Noor Hayaty diwakili peguam Fareez Salleh dan Chung Jiun Dau sementara  Siriman diwakili oleh peguam Baldev Singh dan Stella Simon manakala Martin Tomy diwakili peguam Nelson W. Angang and Jaikol Situn.

Peguam Japar Esteban, Muammar Julkarnain, Shahlan Jufri, Syahrulnizam Salleh, Abdul Fikry Jaafar Abdullah and Faizal Sardi pula mewakili Pegawai Pilihan Raya dan Suruhanjaya Pilihan Raya.

Kerusi Parlimen Sipitang, DUN Kundasang dan DUN Sook masing-masing dimenangi UMNO, PBS dan PBRS atas tiket Barisan Nasional.


‘Bukan tak mahu cakap Sabah’

KUALA LUMPUR: Penyanyi Andi Bernadee, 27, mengakui ada segelintir pihak yang menganggap dia sudah lupa diri apabila enggan bertutur menggunakan dialek Sabah.

Andi berkata, dia mengelak daripada bertutur dalam dialek itu, terutama dengan orang yang kurang dikenali kerana risau dianggap ‘kampung’.

Penyanyi yang popular dengan lagu Semalam Sahur Di Mana itu bagaimanapun mengakui, terkilan apabila ada pihak menyifatkan dia lupa asal usul sejak berpindah ke ibu negara pada 2005.

“Memang ada yang menganggap saya lupa diri kerana sudah jarang bercakap dialek Sabah.

“Saya sentiasa meletakkan diri ibarat masuk ke kandang kambing mengembek, masuk kandang harimau mengaum.

“Sebelum ini, saya pernah dipersenda gara-gara bercakap dialek Sabah, malah ada yang mengejek dengan gelaran menyakitkan.

“Tetapi, jika bertemu orang Sabah, semestinya saya akan menggunakan bahasa negeri kelahiran,” katanya ketika ditemui pada majlis pelancaran lagu dan muzik video Satu Peluang di sini, semalam.

Bercakap mengenai lagu ciptaan Alif itu, Andi berkata, Satu Peluang yang mengangkat genre muzik reggaeton benar-benar melekat di jiwanya.

Kata Andi, lagu itu pada mulanya dihasilkan untuk dinyanyikan sekiranya dia membolosi peringkat akhir program realiti, Big Stage.

“Apabila tersingkir awal, sangka saya rakaman lagu itu tidak akan diteruskan. Namun, Warner Music mahukan saya merakamkan juga Satu Peluang kerana ia bersesuaian dengan karakter saya.

“Alhamdulillah, lagu itu mendapat maklum balas baik peminat. Sebelum ini, saya pernah merakamkan lagu genre berbeza, namun gagal mendapat perhatian. Mungkin juga genre yang dipilih itu bukan jiwa sebenar saya,” katanya.

Dalam perkembangan lain, Andi memaklumkan, dia bakal membintangi sebuah filem, tetapi hanya akan berkongsi berita gembira itu apabila semuanya sudah dipersetujui.


Dadah 16 Tan Bernilai RM5.2 Bilion Dirampas, Derbesar Dalam Sejarah Negara

KUALA LUMPUR: Pihak berkuasa Malaysia berjaya melumpuhkan kartel dadah antarabangsa sekali gus merampas dadah jenis amphetamine dengan nilai RM5.2 bilion, terbesar dalam sejarah rampasan dadah Malaysia.

Ia hasil kerjasama Cawangan Narkotik, Ibu Pejabat, Jabatan Kastam Diraja Malaysia (JKDM) melalui perkongsian maklumat perisikan dengan Direktorat Jeneral Pengawalan Narkotik, Kementerian Dalam Negeri Arab Saudi dan kerjasama Polis Diraja Malaysia (PDRM).

JKDM dalam satu kenyataan memaklumkan kartel pengedaran dadah antarabangsa itu melibatkan pil captagon yang disyaki mengandungi dadah jenis amphetamine di Pelabuhan Klang, Selangor.

“Hasil pembongkaran menjumpai anggaran sebanyak 94.8 juta biji pil captagon disyaki mengandungi dadah jenis Amphetamie dengan berat kasar dalam anggaran sebanyak 16 tan dan dianggarkan bernilai RM5.2 bilion yang disorokkan di dalam tayar troli.

“Siasatan awal mendapati kontena-kontena tersebut tiba dari sebuah negara di Timur Tengah dan dipercayai untuk dihantar ke sebuah negara di Asia Timur.

“Rampasan 16 tan pil captagon yang dianggarkan bernilai RM5.2 billion pada tahun ini merupakan rampasan dadah terbesar yang pernah direkodkan oleh JKDM setakat ini,” memetik kenyataan itu.

Untuk rekod sepanjang tahun 2018, JKDM telah merampas sebanyak 3.35 tan dadah pelbagai jenis bernilai RM160 juta, manakala bagi tahun 2019, JKDM telah merampas sebanyak 4.75 tan dadah pelbagai jenis bernilai RM790 juta dan pada tahun 2020, JKDM telah merampas sebanyak 2.86 tan dadah pelbagai jenis bernilai RM117 juta.

JKDM memaklumkan kejayaan itu adalah hasil kerjasama sekali gus merupakan suatu kejayaan terbesar dalam memerangi kartel dadah antarabangsa.

Kes itu disiasat di bawah Seksyen 39B(1)(a) Akta Dadah Berbahaya 1952 yang jika disabitkan dengan kesalahan, boleh dikenakan hukuman gantung sampai mati.

Justeru, orang ramai digesa untuk membantu pihak JKDM dalam memerangi jenayah penyeludupan khususnya rokok, minuman keras, mercun, dadah, kenderaan dan lain-lain serta dinasihatkan untuk tidak melibatkan diri dalam aktiviti tersebut.- AWANI

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Datuk Durjana Perkosa Cucu Ditahan

Palembang: Datuk durjana. Itu gelaran layak diberikan kepada seorang lelaki apabila bukan saja tergamak memperkosa cucu sendiri malah mengugut untuk menggunakan ilmu hitam sekiranya perbuatan kejinya terbongkar.

Lelaki dikenali sebagai Syafei, 53, itu berasal dari Kertapati, di sini, dipercayai sudah melakukan perbuatan terkutuknya itu sejak empat tahun lalu tanpa disedari ahli keluarga yang lain.

Perbuatan lelaki terbabit terbongkar selepas mangsa menceritakan kejadian kepada ahli keluarganya kerana tidak tahan diperlakukan sedemikian oleh datuk sendiri.

Terkejut dengan pengakuan itu, keluarga mangsa kemudian membuat laporan polis.

Suspek yang berjaya dikesan ditahan polis dari Unit Perlindungan Wanita dan Anak Polis Ogan Ilir selepas siasatan lanjut dijalankan.

Ketua Polisnya, AKP Robby Sugara memaklumkan, dalam laporannya mangsa enggan membuat laporan polis walaupun kejadian sudah berlaku empat tahun lalu kerana bimbang suspek menggunakan ilmu hitam terhadapnya.

Katanya, suspek mengugut untuk berbuat demikian kerana tidak mahu perbuatan kejinya terhadap cucu sendiri diketahui ahli keluarga yang lain.

“Bagaimanapun, sebaik ditangkap, suspek diserang strok sehingga menyebabkan dia dikejarkan ke hospital berhampiran,” katanya kepada Kompas.com.

Suspek yang turut berada di balai polis hanya mendiamkan diri ketika ditanya wartawan alasan dia sanggup melakukan perbuatan keji terhadap cucu sendiri.

Lelaki itu boleh dikenakan hukuman 15 tahun penjara mengikut Undang-Undang Perlindungan Anak.- Agensi

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Jalan Raya Di Sabah Seperti Di Bulan Tular

KOTA KINABALU : Jika sebelum ini keadaan jalan raya di Sabah dilaporkan teruk dan merbahaya, namun kini ia lebih dasyat apabila dikatakan sama seperti permukaan di bulan.

Menerusi perkongsian satu klip video di laman sosial Ah Dan, kelihatan keadaan jalan raya di kawasan Telupid, Sabah itu ternyata tidak rata serta dipenuhi dengan lubang.

Bukan sahaja boleh mendatangkan bahaya kepada pemandu, malah turut memberi kesan jangka panjang kepada kenderaan.

Dalam pada itu, klip video berdurasi 21 saat itu turut memaparkan pemandu kenderaan pacuan empat roda tersebut meluahkan perasaannya menerusi sebuah lagu.

“Dari Kota Kinabalu pergi Sandakan, sampai Telupid ku kemurungan kerana jalannya macam di bulan,” nyanyi pemandu itu.

Meninjau ke ruangan komen, ada yang dilihat turut bersetuju bahawa jalan di kawasan berkenaan seakan-akan mirip seperti di bulan.

“Banyak-banyak jalan yang aku pernah lalu, jalan ini memang betul-betul mirip macam bulan,” kata Uchiha Sakura.

Bagaimanapun, rata-rata orang ramai dilihat menyeru pihak berkaitan untuk ambil perhatian dan tindakan susulan mengenai keadaan jalan raya terutama di Sabah.

“Pihak berwajib sila ambil perhatian dan tindakan, kesian rakyat,” ujar Dee.

“Mana pergi pihak berkaitan, bukan satu tapi sudah berlubang-lubang. Teruk sekali,” seloroh Yusrihashim67.  – KOSMO!

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Degupan jantung terhenti ketika memandu

SEORANG lelaki maut selepas kenderaan dipandunya terbabas dipercayai selepas diserang sakit jantung di Jalan Perimeter Lama Tinosa, Sandakan, semalam.

Dalam kejadian kira-kira jam 10 malam, Hussin Uttoh @ Utoh, 40, yang sedang memandu kenderaan pelbagai guna (MPV) Perodua Alza disahkan meninggal dunia di tempat kejadian.

Ketua Polis Daerah Sandakan, Asisten Komisioner Mohd Azhar Hamin berkata, mangsa dalam perjalanan dari arah Sekolah Menengah Kebangsaan (SMK) Tinosa Dua menuju ke Batu 7 Sandakan.

“Sebaik tiba di lokasi kejadian, mangsa dipercayai terkena serangan jantung hingga menyebabkan MPV dipandunya hilang kawalan lalu terbabas.

“Akibat kejadian ini, mangsa meninggal dunia di lokasi kejadian dan mayatnya dihantar ke Hospital Duchess of Kent untuk bedah siasat,” katanya ketika dihubungi, hari ini.

Mohd Azhar berkata, kes disiasat mengikut Seksyen 41(1) Akta Pengangkutan Jalan 1987.

“Orang ramai yang menyaksikan kejadian ini diminta tampil ke balai polis berhampiran bagi membantu siasatan,” katanya. – Harian Metro


Gempa Kuat 6.8 Magnitud, Jepun Mengeluarkan Amaran Tsunami

Tokyo: Jepun mengeluarkan amaran tsunami hari ini susulan gempa bumi kuat 6.8 magnitud di barat laut negara itu.

Ombak setinggi satu meter dijangka melanda persisiran pantai di utara Tokyo, kata Agensi Meteorologi Jepun dalam satu kenyataan.

Menurut stesen televisyen NHK, perkhidmatan kereta api laju di rantau itu diberhentikan serta merta sebagai langkah berjaga-jaga.

Laporan itu turut menyatakan sekitar 200 isi rumah terputus bekalan elektrik.

Loji nuklear yang terletak berhampiran pusat gempa bumi tidak menunjukkan sebarang laporan luar biasa. – AFP


Pendakwaan Tutup Kes Rasuah RM2.8 Juta Babit Bung Moktar, Zizie Izette

KUALA LUMPUR: Pihak pendakwaan dalam kes rasuah Ahli Parlimen Kinabatangan Datuk Seri Bung Moktar Radin dan isteri Datin Seri Zizie Izette Abdul Samad, menutup kesnya hari ini selepas memanggil 30 saksi.

Timbalan Pendakwa Raya (TPR) Law Chin How memberitahu Hakim Mahkamah Sesyen Rozina Ayob demikian selepas Penolong Penguasa Suruhanjaya Pencegahan Rasuah Malaysia (SPRM) Norsharil Saharom, 37, iaitu saksi pendakwaan ke-30 selesai memberi keterangan.

Rozina memerintahkan pihak pendakwaan dan pembelaan memfailkan hujahan bertulis pada atau sebelum 17 Jun ini.

Beliau juga menetapkan 24 Jun untuk kedua-dua pihak berhujah secara lisan, sebelum memutuskan sama ada pasangan suami isteri itu dibebaskan atau diperintahkan untuk membela diri, atas pertuduhan rasuah berjumlah RM2.8 juta bagi mendapatkan kelulusan untuk Felcra Berhad melabur RM150 juta dalam unit amanah Public Mutual Berhad.

Turut hadir dalam prosiding hari ini TPR Datuk Faridz Gohim Abdullah dan Mohd Sophian Zakaria, manakala Bung Moktar diwakili peguam M. Athimulan dan Zizie Izette diwakili Datuk K.Kumaraendran dan Ridha Abdah Subri.

Law turut memaklumkan kepada mahkamah bahawa, lapan saksi pendakwaan ditawarkan kepada pihak pembelaan antaranya Pegawai Felcra Mariah Husain, Ahli Lembaga Pengarah Felcra Ismail Kasim, kerani Public Bank Cawangan Taman Melawati Nor Azreen Rosli dan Pegawai Forensik SPRM Badri Azni.

Namun, Kumaraendran berkata, pihaknya tidak memerlukan saksi-saksi yang ditawarkan oleh pihak pendakwaan pada masa ini dan mahkamah memutuskan kesemua saksi yang ditawarkan tidak diperlukan oleh kedua-dua peguam itu.

Perbicaraan kes itu bermula 2 Januari 2020 dan antara saksi pendakwaan yang dipanggil untuk memberi keterangan ialah bekas Pengurus Besar Pelaburan Felcra Adnan Yusof, Ahli Lembaga Pengarah (ALP) Felcra Dr Habibah Suleiman serta dua ejen pelaburan Public Mutual Madhi Abdul Hamid dan Norhaili Ahmad Mokhtar.

Terdahulu, Norsharil dan dua lagi penolong penguasa SPRM iaitu Hazlina Rahmat, 41, dan Saiful Amir Hamzah, 33, memberitahu mahkamah bahawa dua ejen pelaburan, Madhi dan Norhaili tidak pernah diugut, dipaksa atau dijanjikan supaya memberi keterangan untuk mengenakan Bung Moktar dan isteri semasa rakaman percakapan mereka direkodkan di Ibu Pejabat SPRM, Putrajaya pada 2016 dan 2018.

Hazlina iaitu saksi pendakwaan ke-28 berkata Norhaili berada dalam keadaan sangat baik, sihat, peramah dan tidak pernah mengadu apa-apa kepadanya termasuk diugut, semasa rakaman percakapannya diambil pada 2016.

Menjawab soalan Law, saksi itu berkata, Norhaili dibenarkan makan, minum dan berehat sepanjang rakaman percakapannya diambil, selain beliau yang menemani saksi itu solat di surau.

Saiful Amir yang merupakan saksi pendakwaan ke-29 berkata, keadaan bilik rakaman percakapan Norhaili pada 2018 adalah selesa, yang mempunyai dua kerusi untuk saksi dan pegawai perakam selain menafikan saksi itu pernah diugut dan dipaksa untuk memberi keterangan.

“Bilik itu tiada tingkap tetapi bercermin kaca dan mempunyai satu pintu sahaja. Saya merekod keterangan Norhaili di bilik itu kerana mengikut arahan Ketua Pengarah SPRM pada ketika itu dan beliau faham setiap soalan yang ditanya,” katanya semasa pemeriksaan utama oleh Law.

Sementara itu, Norsharil pula memberitahu mahkamah bahawa hanya beliau seorang sahaja yang merakam percakapan Madhi di bilik tersebut, dan tiada ugutan atau paksaan supaya ejen pelaburan itu memberi jawapan mengikut kehendaknya.

Ditanya Mohd Sophian adakah Madhi berada dalam ketakutan dan gelisah semasa rakaman percakapan diambil, Norsharil menjawab: Tidak ada sama sekali malah saksi itu dibenarkan untuk solat serta keluar masuk dari bilik rakaman percakapan itu.

Pada 3 Mei 2019, Bung Moktar, 64, didakwa atas dua pertuduhan menerima rasuah berjumlah RM2.2 juta dan RM262,500, sebagai dorongan mendapatkan kelulusan Felcra untuk membuat pelaburan RM150 juta dalam unit amanah Public Mutual.

Bung Moktar dituduh menerima rasuah daripada ejen pelaburan Public Mutual Madhi Abdul Hamid menerusi Zizie Izette di Public Bank cawangan Taman Melawati di sini, antara 12.30 tengah hari dan 5 petang 12 Jun 2015.

Bung Moktar juga didakwa menerima suapan wang tunai RM337,500 daripada Norhaili di bawah nama Zizie Izette atas sebab dan di tempat sama pada 19 Jun 2015, manakala Zizie Izette, 44, berdepan tiga pertuduhan bersubahat dengan suaminya berhubung perkara itu di tempat, tarikh dan masa yang sama. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Gading Gajah Pygmy Mati Ditembak Ditemukan Ditanam Di Kebun Felda Umas

TAWAU: Dua gading gajah pygmy Borneo yang mati ditembak di Sungai Uding, Dumpas, Kalabakan, Isnin lalu akhirnya ditemukan ditanam di kawasan kebun koperasi Felda Umas, dekat sini, hari ini.

Ketua Polis Daerah Tawau, Asisten Komisioner Peter Umbuas berkata penemuan gading berkenaan adalah susulan tangkapan salah seorang suspek yang bersubahat menyembunyikan gading gajah terbabit.

Jarak antara lokasi pembunuhan gajah dan kawasan suspek menyembunyikan gading berkenaan adalah kira-kira 10 kilometer.

“Daripada siasatan yang dilakukan, suspek kemudian membawa pihak polis ke lokasi dimana dia menyembunyikan gading berkenaan selepas dipotong oleh salah seorang lagi suspek yang turut bersubahat.

“Hasil pemeriksaan, suspek menanam gading berkenaan sedalam kira-kira satu kaki (0.30 meter) dan ditutup menggunakan daun-daun yang ada di kebun bagi mengaburi mata pihak penguatkuasa,” katanya ketika ditemui media selepas melawat lokasi di mana gading iti disembunyikan hari ini.

Dalam pada itu, beliau tidak menafikan akan ada lagi tangkapan susulan berhubung kes ini.

“Kita akan siasat dengan lebih lanjut jika ada transporter atau pembeli gading-gading sebelum ini.

“Saya juga ingin memberi amaran tegas kepada semua pemilik yang berlesen supaya jangan gunakan senjata api untuk kegunaan yang menyalahi undang-undang.

“Patuh kepada syarat dalam lesen anda dan jangan serahkan senjata kepada orang lain yang tidak berlesen atau jual peluru kepada orang lain,” jelasnya.

Terdahulu dalam kejadian itu, enam lelaki termasuk seorang warga asing ditahan hari ini, disyaki terbabit dalam kes tembak gajah pygmy Borneo di Sungai Uding, Dumpas, Kalabakan, dekat sini, Isnin lalu.

Suspek berusia antara 48 hingga 68 tahun itu ditahan sepasukan polis di beberapa lokasi berasingan kawasan Felda Umas sekitar pukul 12 pagi hingga 12.30 tengah hari tadi.

Siasatan mendapati dua daripada suspek disyaki menembak gajah terbabit manakala empat lagi suspek bersubahat menyembunyikan senjata api, memotong gading dan menyembunyikannya. – SabahNewsToday


Ketua Menteri Lancar Kembara Jalur Gemilang Di Ranau Jumaat Ini

KOTA KINABALU, 7 Ogos: Kerajaan Negeri dengan kerjasama Jabatan Penerangan Malaysia (JaPen) akan mengadakan Majlis Pelancaran Bulan Kebangsaan Peringkat Negeri Sabah dan Pelancaran Kembara Merdeka Jalur Gemilang (KMJG) di Ranau Jumaat ini.

Menteri Pembangunan Infrastruktur Datuk Peter Anthony merangkap Pengerusi Sambutan Bulan Kebangsaan Peringkat Sabah berkata acara berkenaan akan di adakan di padang Pekan Ranau dan akan disempurnakan oleh Ketua Menteri Sabah Datuk Seri Mohd Shafie Apdal.

“Tahun lepas kita memilih Daerah Penampang sebagai tempat pelancaran dan tahun ini kita beri peluang kepada daerah ranau menjadi tuan rumah untuk majlis pelancaran ini kerana tahun 2019 adalah tahun melawat Ranau selain, daerah ini menjadi destinasi pelancongan utama di Sabah,” katanya kepada pemberita di luar persidangan Dewan Undangan Negeri (DUN) Sabah, di sini hari ini.

Beliau berkata terdapat beberapa kelainan yang akan diadakan semasa pelancaran itu termasuk pemberian sayur secara percuma kepada pengunjung yang hadir pada pelancaran itu.

“Daerah Ranau memang terkenal dengan sayur kubis dan beberapa pihak telah bersetuju untuk menyediakan sayur berkenaan untuk diagihkan kepada pengunjung yang hadir pada pelancaran tersebut,” tambahnya.

Peter berkata selepas pelancaran itu pelbagai lagi acara yang akan diadakan di seluruh daerah di Sabah dan perbarisan Perarakan Hari Kebangsaan 2019 peringkat Negeri Sabah akan diadakan di Jalan Tun Fuad Stephens Kota Kinabalu pada 31 Ogos 2019.

Sehubungan itu, beliau meminta agar orang ramai turut hadir memeriahkan sambutan itu dengan tampil secara kreatif bagi mempelbagaikan lagi sambutan acara Bulan Kebangsaan secara sukarela.

“Saya juga menyeru rakyat Sabah agar sama-sama kibarkan Jalur Gemilang di premis masing-masing sebagai menunjukkan rasa bangga dan cinta terhadap negara kita,” katanya.


Shafie Apdal yakin pengundi Sandakan mahu Vivian Wong

SANDAKAN: Ketua Menteri Sabah, Datuk Seri Mohd Shafie Apdal yakin rakyat di Sandakan mahu Vivian Wong Shir Yee sebagai wakil rakyat mereka.

Jelasnya, sejak hampir dua minggu berkempen untuk Pilihan Raya Kecil (PRK) Parlimen Sandakan, wanita muda berumur 30 tahun yang bertanding sebagai calon DAP itu sering mendapat sambutan hebat daripada rakyat di kawasan Parlimen berkenaan.

“Tarikh 11 Mei (hari mengundi PRK Sandakan) ini cukup penting bagi kita kerana ia akan menentukan siapa calon yang akan menang dan menjadi wakil rakyat di Sandakan.

“Saya sangat pasti semua rakyat di Sandakan akan menyokong Vivian Wong kerana saya nampak, setiap kali beliau berucap, sambutan daripada rakyat di sini cukup hebat,” katanya pada majlis ramah mesra pemimpin bersama rakyat di sini malam tadi.

Mohd Shafie berkata kerajaan negeri memahami harapan Wong untuk merancakkan pembangunan di Sandakan dengan memastikan peluang pekerjaan mencukupi untuk rakyat di sini.

“Kerajaan akan pastikan kita semua akan membangunkan Sabah kerana kita ada ‘resepi’ untuk pergi jauh dalam pembangunan ekonomi negeri.

“Kita ada minyak, kita ada pelancongan… jadi kita akan pastikan, kalau ada orang hendak melabur di Sabah, mereka akan menyediakan peluang pekerjaan untuk rakyat di Sabah,” katanya, sambil menyatakan harapan supaya rakyat kelahiran Sabah yang berada di luar negeri dapat kembali membangunkan Sabah.

Menurut Mohd Shafie, Sabah berupaya untuk lebih maju daripada negeri-negeri maju di Semenanjung.

Oleh itu, beliau berkata kerajaan negeri kini sedang mengubah cara bekerja dalam mempercepatkan pembangunan ekonomi negeri.

“Kerajaan mahu menyebarkan kekayaan negeri kepada rakyat, bukan orang tertentu sahaja yang mendapat kekayaan.

“Sebab itulah banyak kedai tutup, terutama di Sandakan, kerana ramai rakyat kita tidak ada duit. Ini tidak baik untuk kesihatan ekonomi negeri,” katanya.

Mohd Shafie turut menjelaskan usaha berterusan kerajaan dalam tempoh setahun sejak memenangi Pilihan Raya Umum Ke-14 (PRU-14) lalu untuk kebaikan rakyat.

Katanya, usaha mentransformasi negeri dan negara dalam tempoh singkat bukan mudah selepas ditadbir selama 60 tahun oleh sebuah kerajaan yang didapati telah melakukan kesilapan.

Apatah lagi mengambil alih kerajaan dalam keadaan ekonomi dunia yang tidak baik, katanya.

“Bagaimanapun, kerajaan sentiasa sedar ada peluang dalam memajukan ekonomi Sabah.

“Oleh itu, kita mesti mempunyai minda yang betul untuk melakukan apa yang betul, walaupun kita melaksanakannya (pembangunan) pada kadar perlahan,” katanya. – BERNAMA


Bidaan Siri Nombor Pendaftaran Kenderaan SYD Secara Online Dibuka Esok

PENAMPANG: Jabatan Pengangkutan Jalan (JPJ) Sabah menyasarkan jumlah kutipan bidaan bagi siri nombor pendaftaran kenderaan baharu SYD 1 hingga SYD 9999 lebih daripada RM1.5 juta apabila bidaan itu dibuka kepada orang awam selama lima hari bermula jam 12 tengah malam esok. (15 Ogos)

Pengarah JPJ Sabah Sadim Abdul berkata bidaan itu dilaksanakan melalui sistem JPJeBid yang pertama kali digunakan di Sabah bagi menggantikan sistem manual yang digunakan sebelum ini.

“Bagi yang pertama kali menggunakan sistem ini, mereka perlu mendaftar di dalam portal JPJeBid sebelum boleh membuat bidaan dan kaedah bayaran bidaan ialah dengan menggunakan kredit kad atau kad debit tempatan sahaja,” katanya pada sidang media yang turut dihadiri Pengarah Bahagian Pelesenan Kenderaan JPJ Datuk Mohd Rusdi Mohd Darus di Ibu Pejabat JPJ, di sini hari ini.

Sadim berkata pembida boleh membida seberapa banyak nombor yang diminati dengan bayaran perkhidmatan sebanyak RM10 bagi setiap nombor yang dibida.

Bagaimanapun, beliau berkata setiap individu hanya layak untuk memenangi maksimum tiga nombor kenderaan sementara bagi perniagaan/syarikat tidak melebihi lima nombor kenderaan.

“Pelaksanaan sistem ini (JPJeBid) adalah salah satu usaha pihak JPJ untuk memberikan perkhidmatan yang lebih telus dan cepat kepada orang ramai selain tiada unsur-unsur campur tangan manusia,” katanya.

Dalam pada itu, Mohd Rusdi berkata setakat ini lebih RM11.6 juta telah dikutip sejak sistem itu dilaksanakan dan Putrajaya mencatat kutipan tertinggi iaitu sebanyak RM3.2 juta diikuti Wilayah Persekutuan RM1.3 juta.

Beliau berkata sejak sistem itu dilaksanakan sebelum ini setiap masalah yang dihadapi telah diatasi dan keputusan bidaan akan diketahui selewat-lewatnya jam 12 tengah hari keesokan hari selepas tamat tempoh bidaan.

Katanya, banyak masalah yang dihadapi sebelum ini melibatkan pembida yang terlupa kata laluan atau tersalah huruf emel menyebabkan pembida tidak dapat mendaftarkan akaun masing-masing.

“Pihak JPJ telah memperbaiki penggunaan sistem ini berdasarkan masalah yang dihadapi sebelum ini tetapi jika pembida menghadapi sebarang masalah sepanjang tempoh bidaan ini berlangsung, mereka boleh membuat laporan ke [email protected],” katanya. – Bernama


Polis Sedia Hadapi PRN Sabah

SANDAKAN: Polis mempunyai jumlah anggota mencukupi yang bersedia untuk berkawal di daerah ini bermula hari mengundi sehingga pasca Pilihan Raya Negeri (PRN).

Ketua Polis Daerah Sandakan, Asisten Komisioner Mohd Azhar Hamin, berkata anggota daripada Pasukan Gerakan Am (PGA) Batalion 15 dan Ibu Pejabat Polis Daerah (IPD) Sandakan akan berkawal sepanjang tempoh itu dan bersedia menghadapi sebarang kemungkinan jika berlaku krisis atau rusuhan.

Beliau juga mengingatkan orang ramai agar mengawal emosi dan tidak melibatkan diri dalam sebarang bentuk perhimpunan dalam tempoh PRN.

“Tambah lagi sekarang kita dalam tempoh Perintah Kawalan Pergerakan Pemulihan (PKPP) dan masih ada penularan wabak Covid-19 di negeri ini.

“Saya minta kepada parti yang bertanding agar mematuhi prosedur operasi standard (SOP) PKPP khususnya jumlah yang ditetapkan dalam fasa kempen agar kita dapat sama-sama mencegah penularan wabak ini,” katanya.

Beliau berkata demikian kepada pemberita selepas Simulasi PRN di Bandar Utama, di sini, hari ini.

Mohd Azhar berkata, simulasi itu yang diadakan membabitkan PGA Batalion 15 dan IPD Sandakan diadakan bertujuan untuk memantapkan kemahiran mengendalikan sebarang krisis sebagai persediaan menghadapi PRN.

Dalam perkembangan lain, Mohd Azhar berkata, seramai 11 lelaki berusia antara 40 hingga 64 tahun membabitkan warga tempatan dan bukan warga negara dikenakan kompaun kerana melanggar peraturan ditetapkan dalam PKPP.

Katanya, semua mereka dikenakan kompaun oleh pasukan pemantau PKPP di sebuah pusat snuker di sini selepas didapati tidak mengamalkan penjarakkan sosial. – BorneoToday

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Kedai Runcit & Pusat Jagaan Kanak-Kanak Musnah Dalam Kebakaran Di Lahad Datu

PUSAT PENJAGAAN KANAK-KANAK ANTARA TERJEJAS KEBAKARAN BLOK KEDAI DI LAHAD DATU

LAHAD DATU; 3 JUN 2019 (Isnin) – Satu blok kedai tiga pintu iaitu pusat penjagaan kanak-kanak dan kedai runcit musnah 90 peratus dalam kejadian kebakaran di sebuah ladang di Jalan Tamoi, Lahad Datu semalam.

Pusat Gerakan Operasi (PGO) Jabatan Bomba dan Penyelamat Negeri dalam kenyataan berkata, selepas menerima panggilan pukul 7.06 malam, sepasukan 11 anggota diketuai PBK II Zulkifli Harry dari BBP Lahad Datu kemudian bergegas ke lokasi menggunakan sebuah jentera FRT.

Sebaik tiba, Pasukan Bomba menjalankan operasi pemadaman menggunakan 1 aliran 200 kaki dua pancutan dari sumber air tangki jentera.

Menurut kenyataan, api dikawal pada pukul 8.20 malam dan ditamatkan satu jam selepas itu. Kebakaran tidak melibatkan sebarang kecederaan atau kematian.


8 Juta Liter Air Dicuri Setiap Hari Di Sepanggar – JANS

KOTA KINABALU : Jabatan Air Negeri Sabah (JANS) menganggarkan sebanyak enam hingga lapan juta liter air dicuri setiap hari di sekitar Sepanggar.

Pengarahnya, Ir Edward Lingkapo berkata, jumlah air yang dicuri setiap hari itu sebenarnya mampu menampung bekalan di dua kawasan perumahan yang mengalami masalah di bandar raya ini.

Menurutnya, penguatkuasaan perlu dilakukan secara bersepadu dengan agensi lain kerana ada perkara bukan di bawah bidang kuasa jabatan itu.

“Kebanyakan kejadian kecurian air berlaku di kawasan Sepanggar yang terdapat pendatang asing tanpa izin (PATI) atau setinggan yang didiami warga asing atau tempatan.

“Enakmen kita tidak membenarkan perkhidmatan bekalan air diberi kepada mereka disebabkan status tanah dan status bukan warganegara.

“Masalah besar kita pula, kita tidak dapat ambil tindakan mengusir dan menangkap (PATI) kerana ia di luar bidang kuasa kami,” katanya kepada pemberita dalam sidang akhbar di pejabat JANS di Sembulan, pada Isnin.

Beliau berkata demikian bagi memberi penjelasan berhubung masalah air yang kritikal dihadapi pengguna di beberapa kawasan di bandaraya utara Kota Kinabalu termasuk di University Utama Condominium (UUC) dan University Condo Apartment 2 (UCA2).

Tambah beliau lagi, jika tiada kecurian air tekanan air akan dapat dipertingkatkan sekali gus dapat menampung masalah air di UUC da UCA2. – SINAR

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


82 Lagi PATI Dihantar Pulang Dari Tawau Hari Ini

TAWAU: “Jika diberi peluang kedua, saya mahu kembali semula ke Malaysia tetapi melalui saluran yang betul,” kata warga Indonesia, Dzulifiqor Sugainto, 39, pendatang asing tanpa izin (PATI) yang diusir pulang, hari ini.

Dzulfiqor antara 82 orang PATI diusir pulang ke negara asal menggunakan perkhidmatan feri penumpang dari Pelabuhan Kastam Imigresen, Kuarantin dan Keselamatan (CIQS) Tawau ke Pelabuhan Tunon Taka, di Nunukan Indonesia jam 8.30 pagi ini.

Dia yang berasal di wilayah Sulawesi Selatan, berkata pengalaman menjalani hukuman penjara atas kesalahan Imigresen (tiada dokumen perjalanan sah) sebelum ditempatkan di Pusat Tahanan Sementara (PTS) tidak mematahkan semangatnya untuk kembali mencari rezeki di negara ini.

“Di sini aman, peluang pekerjaan juga banyak dengan pendapatan yang saya fikir cukup lumayan, cuma perlu berhati-hati jangan sampai ditipu ejen pekerjaan atau individu yang tidak bertanggungjawab,” katanya.

Dzulifiqor mengakui, pernah ditipu ejen ketika kali pertama menjejakkan kaki di sebuah ladang di sini, pada 2012.

Program khas penghantaran pulang PATI itu diselaraskan Majlis Keselamatan Negara (MKN) Sabah dengan kerjasama Jabatan Imigresen Malaysia (JIM) Sabah dan agensi kerajaan yang lain.

Pengarah MKN Sabah, Sharifah Siti Saleha Habib Yussof, berkata kesemua 82 tahanan iaitu 77 lelaki dan lima wanita, didapati negatif selepas menjalani ujian saringan COVID-19 sebelum diusir pulang ke negara asal masing-masing, hari ini.

Beliau berkata, sepanjang tahun ini seramai 3,753 orang termasuk PATI warganegara India, China, Pakistan dan Vietnam telah diusir melalui jalan udara yang dikendalikan JIM Sabah menjadikan jumlah keseluruhan pengusiran sejak tahun 1990 seramai 594,920 orang.

“MKN merakamkan penghargaan kepada pihak Konsulat Republik Indonesia yang telah memberi kerjasama dalam memastikan rakyat mereka dapat pulang ke negara asal.

“Sehubungan itu, kami juga mengharapkan kerjasama negara jiran lain agar tahanan dapat diterima kembali ke negara asal mereka terutamanya tahanan warganegara Filipina yang kini masih ditempatkan di PTS seluruh negeri Sabah,” katanya dalam kenyataan hari ini.

Siti Saleha berkata, pihaknya komited dalam memastikan semua tahanan dapat kembali ke negara asal untuk menikmati hak mereka dan menjalani kehidupan biasa di negara sendiri.

Jelasnya, tindakan penguatkuasaan terhadap PATI tetap diteruskan walaupun negara berhadapan dengan ancaman wabak COVID-19 selari dengan usaha kerajaan membanteraskehadiran PATI di negeri Sabah.

“Kerjasama semua pihak terutamanya majikan supaya tidak melindungi atau menggaji PATI demi keselamatan dan kesejahteraan negeri Sabah,” katanya.- Berita Harian

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Mayat Lelaki Hilang Ditemui Terapung Di Kampung Rosob

KUDAT: Mayat nelayan yang hilang dua hari lalu ditemukan terapung di perairan berdekatan Kampung Rosob Pitas di sini, hari ini.

Mayat Hamlee Sinabil, 50, itu ditemukan terapung oleh pekerja bagang di sekitar kampung berhampiran kira-kira jam 7.30 pagi tadi.

Pengarah Agensi Penguatkuasaan Maritim Malaysia (APMM) Zon Maritim Kudat, Komander Maritim Boon Chin Chau berkata, adik mangsa mengesahkan mayat berkenaan adalah abangnya yang hilang dua hari lalu.

Katanya, mayat diserahkan kepada pihak polis untuk tindakan selanjutnya.

“Susulan penemuan mayat mangsa, operasi mencari yang bermula 19 November lalu ditamatkan pada jam 9 pagi ini,” katanya dalam kenyataan media hari ini.

Katanya, APMM mengucapkan ribuan terima kasih kepada semua agensi terbabit serta pihak yang membantu sepanjang pencarian mangsa.

Katanya, Maritim Malaysia mengingatkan komuniti maritim untuk melaporkan sebarang kecemasan dan salah laku jenayah yang berlaku di laut ke talian 088-611858 (Pusat Operasi Kudat) dan talian MERS 999 yang beroperasi 24 jam. – HMetro


Bau Wangi Seluruh Rumah Sebelum Tahu Suami Meninggal Dunia

SEMPORNA: Allahyarham Laskar Kanan Maslim Abdul Rahim, 35, merancang untuk berpencen awal di kampung halamannya di Kampung Sakong Kecil, Tanjung Kapoor, Semporna.

Isterinya, Nur Faezah Mohd Pagal, 35, berkata, sebagai persediaan awal arwah suaminya ada membina sebuah rumah namun masih dalam pembinaan sejak 2018.

“Arwah suami mengimpikan berpencen di kampung halaman untuk kami sekeluarga berkumpul,” katanya ketika ditemui di kediaman keluarganya di Kampung Bugaya, Jalan Rancangan, Semporna.

Allahyarham Maslim bersama dua lagi anggota Tentera Laut Diraja Malaysia (TLDM) iaitu Laskar Kelas I Mohamad Firdaus Mat Izan dan Laskar Kelas I Muhammad Arif Idris maut selepas kenderaan dinaiki terbabit kemalangan di Jalan Ranau-Kota Kinabalu 12.55 tengah hari semalam.

Seorang lagi rakan setugas iaitu Laskar Kelas II Vincent M Orel mengalami kecederaan parah dan kini dirawat di Hospital Ranau.

Nur Faezah berkata, sebelum kejadian dia ada menghubungi suaminya kira-kira jam 11 pagi yang ketika itu sedang dalam perjalanan ke Kota Kinabalu.

“Bagaimanapun selepas selesai solat Zohor, saya terhidu bau wangi semerbak di seluruh bahagian dalam rumah, sesuatu yang tidak pernah saya alami sebelum ini.

“Tidak lama selepas itu lebih kurang sejam kemudian, saya dikejutkan dengan kehadiran anggota TLDM yang memaklumkan arwah suami terbabit dalam kemalangan dan meninggal dunia di tempat kejadian,” katanya dalam nada sebak.

Bercerita lanjut, Nur Faezah berkata, seminggu sebelum kejadian, arwah suaminya lebih banyak bercakap mengenai kehidupan akhirat selain banyak memberi nasihat mengenai ajaran agama termasuk mengutamakan pendidikan anak mereka Nur Qurratul Ain yang berumur 5 tahun.

“Sepanjang sepuluh tahun berkongsi hidup bersama arwah, dia sangat bertanggungjawab selain mempunyai sifat sabar dan penyayang serta sanggup memenuhi apa jua permintaan saya,” katanya.

Ibu Allahyarham, Intan Masawah Lamjanum, 62, berkata arwah yang juga anak keempat daripada sepuluh adik beradik itu adalah anak yang menurut kata dan menghormati orang tua.

“Dia adalah harapan kami sekeluarga dan pemergiannya kehilangan besar kepada kami, namun semua yang berlaku adalah takdir dan ketentuan yang Maha Esa,” katanya.

Sementara itu, tinjauan di perkarangan rumah Allahyarham mendapati anggota TLDM dari KD Sri Semporna dilihat sedang sibuk menjalankan kerja memasang khemah termasuk menggali kubur.

Difahamkan ia sebagai persediaan awal sebelum jenazah yang dijangka akan diterbangkan khas dari Kota Kinabalu menggunakan helikopter jenis EC 725 pada lewat petang ini.- HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Warisan Tepis Dakwaan ADUN Sebatik Terpaksa Ikrar Kesetiaan

KOTA KINABALU: Parti Warisan Sabah menolak dakwaan ADUN Sebatik, Hassan A Gani Pg Amir, mengatakan beliau terpaksa melafaz ikrar kesetiaan kepada parti sebelum menjadi calon pilihan raya.

Setiausaha Agung Loretto Padua Jr berkata Hassan, yang meninggalkan Warisan dan berikrar akan menyokong Gabungan Rakyat Sabah minggu lalu, menandatangani surat dan mengangkat sumpah atas kerelaannya sendiri.

Beliau berkata, semua orang, termasuk Hassan, tahu pilihan raya negeri (PRN) diadakan tahun lalu kerana ADUN gabungan pemerintah pimpinan Warisan berhijrah, lalu membawa kepada pembubaran Dewan Undangan Negeri.

“Semua orang marah, termasuk Hassan sendiri, jadi itulah kenapa semua orang mahu tunjukkan kesetiaan ketika sumpah dan tandatangan dibuat,” katanya.

“Tiada paksaan, tidak ada ‘kalau anda tidak tandatangan anda tidak akan jadi calon’.

“Jadi kenapa sekarang dia kata dia terpaksa?”

Presiden Warisan, Shafie Apdal, semalam berkata Hassan membuat ikrar dan menandatangani dokumen kesetiaan kepada Warisan di hadapan peguam parti itu sebelum PRN tahun lalu.

Satu video memaparkan Hassan menyatakan ikrar ditunjukkan kepada pemberita selepas mesyuarat Warisan semalam, yang dihadiri oleh semua Ahli Parlimen dan ADUN.

Menerusi video bertarikh 10 Sept tahun lalu itu, Hassan berjanji akan surat melepaskan kedudukannya sebagai ADUN Sebatik akan diserah kepada Yang di-Pertua Negeri dan DUN jika menukar parti.

Padua menyerahkan surat Hassan ke pejabat Speaker negeri hari ini.

Susulan sidang media Shafie, Hassan menyatakan beliau tidak mempunyai pilihan selain bersumpah setia kepada Warisan tahun lalu kerana mahu menjadi calon pilihan raya.

Beliau mengakui mengangkat sumpah setia itu, seperti yang ditunjukkan dalam video terbabit tetapi mendakwa ia tidak sah, mengatakan: “Sekiranya saya tidak bersumpah saya tidak akan dicalonkan.”

Shafie juga berkata parti itu akan mengambil tindakan undang-undang terhadap Hassan, dan menambah Warisan tidak pernah memaksanya untuk melafaz ikrar.

Padua hari ini berkata parti itu akan menunggu arahan Speaker.

“Saya percaya orang-orang di Sabah dan di seluruh Malaysia mahu tahu keputusannya … Saya mungkin tersilap tetapi ini mungkin kali pertama perkara seperti ini terjadi.

“Pada masa sama, orang ramai menyokong tindakan kami. Kami mahu buktikan kami menentang lompat parti,” katanya. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Kaamatan Terus Jadi Platform Pupuk Perpaduan & Kerjasama Rakyat Di Sabah – Hajiji

PENAMPANG, 30 Mei : Walaupun terganggu akibat COVID-19, Pesta Kaamatan tahun ini terus menjadi platform penting bagi memupuk perpaduan dan kerjasama antara rakyat di Sabah kata Ketua Menteri Datuk Hajiji Noor.

Beliau berkata, semangat perpaduan yang kuat dan kerjasama rapat akan terus memacu Sabah ke arah pembangunan lebih tinggi, yang selaras dengan aspirasi kerajaan negeri di bawah Halatuju Sabah Maju Jaya.

“Rakyat perlu menjadikan Kaamatan, yang membawa mesej kedamaian dan keharmonian, sebagai teras perpaduan Sabah, yang telah menjadi satu model perpaduan masyarakat berbilang kaum di Malaysia sesuai dengan tema yang dipilih untuk sambutan tahun ini, ‘Kaamatan Tanpa Sempadan Demi Pendamaian dan Keamanan.

“Suasana Pesta ini masih boleh dirasakan walaupun dalam skala yang kecil dan saya dimaklumkan penstriman program Kaamatan di sosial media telah menerima sambutan yang menggalakkan,” katanya bercakap di pelancaran sambutan Kaamatan peringkat negeri di dewan Hongkod Koisaan di sini hari ini.

Hajiji berkata, pandemik COVID-19 juga telah mengubah cara menyambut Kaamatan dengan program seperti ‘Sugandoi’ iaitu satu pertandingan nyayian dan ‘Unduk Ngadau’, satu pertandingan ratu cantik dianjurkan secara dalam talian tahun ini.

“Pergerakan orang ramai antara negeri dan daerah juga dihadkan dalam usaha mengekang penularan COVID-19, tetapi apa yang penting ialah kita perlu sentiasa mengikuti dan patuh kepada prosedur operasi standard (SOP), supaya kita boleh mengekang penularan pandemik ini,” katanya. – BERNAMA


Polis minta Majlis Daerah Semporna roboh rumah pengedar dadah di perkampungan air

SEMPORNA, 25 Jan – Polis meminta Majlis Daerah Semporna (MDS) merobohkan rumah atas air yang didiami pengedar dadah dengan kesalahan berulang dalam usaha menangani jenayah dadah di perkampungan atas air di daerah ini.

Menegaskan perkara itu,Ketua Polis Daerah Semporna Supt Peter Umbuas berkata cadangan kepada MDS  adalah itu tertakluk di bawah peruntukan undang-undang kecil  pihak berkuasa tempatan.

“Perkara ini (roboh) juga mengambil kira pengedar dadah itu membina rumah di atas perkampungan air dan tinggal tanpa kebenaran selain menjalankan aktiviti mengedar dadah.

“Kita tidak boleh bertolak ansur, kita sangat serius, kita guna undang-undang kecil MDS,” katanya ketika ditemui pemberita di sini, hari ini.

Semalam, menurut Peter, polis menahan dua pengedar dadah berumur 19 dan 22 tahun dibawah Akta Dadah Berbahaya (Langkah-Langkah Pencegahan Khas 1985) antara pukul 5.15 petang hingga 5.50 petang di Jalan Inabah Kamal serta Jalan Seri Melor di sini.

Katanya, kedua-dua suspek lelaki warga asing yang beralamat rumah di kampung atas air itu ditahan susulan siasatan dan tangkapan 105 individu pada Dis tahun lalu, yang turut menahan empat pengedar dadah dalam serbuan Ops Sarang di Kampung Bangau-Bangau di sini.

“Masalah dadah di Semporna ini kebanyakan yang terlibat individu yang kita beri istilah sebagai Pendatang Dengan Izin  serta Pendatang Asing Tanpa Izin,” katanya.

Peter berkata trend kemasukan dadah ke Semporna terkini bukan melalui jalan laut sebaliknya dari dalam negara sendiri termasuk dari Kuala Lumpur.

Katanya lagi, pemeriksaan susulan akan turut dilakukan terhadap kawasan yang sudah di serbu dalam operasi polis bagi membanteras jenayah dadah dari berleluasa.


Ramlee Marhaban Desak ESSCOM Distruktur Semula

KOTA KINABALU: Mantan Ahli Dewan Undangan Negeri Bugaya, Datuk Ramlee Marhaban mendesak Kawasan Keselamatan Khas Pantai Timur Sabah (Esscom) distruktur semula ekoran insiden penculikan nelayan di Lahad Datu pada 18 Jun lalu.

Beliau berkata, kejadian di kawasan Zon Selamat Timur Sabah (Esszone) itu jelas menunjukkan pihak Esscom gagal menjamin keselamatan di kawasan berkenaan daripada aktiviti jenayah khususnya penculikan membabitkan kumpulan pengganas Abu Sayyaf.

Katanya, adalah sesuatu yang memalukan selepas enam tahun Esscom beroperasi kejadian seperti itu masih berlaku yang membayangkan bahawa masih wujud banyak kelemahan kepada pihak berkenaan termasuk kekurangan peruntukan daripada kerajaan.

“Berasaskan kepada kejadian terbaharu penculikan di kawasan Esszone, penstrukturan semula Esscom perlu disegerakan dan menerusi penstrukturan itu, kuasa sepenuhnya perlu diberikan pada pasukan polis, maritim dan pasukan gerak am.

“Mereka ini mempunyai kuasa menangkap, menyiasat dan mendakwa, manakala pasukan Angkatan Tentera Malaysia (ATM) perlu menyokong dari segi aset keselamatan termasuk radar,” katanya.

Beliau berkata demikian sebagai mengulas kejadian penculikan 10 nelayan yang merupakan kru dua bot nelayan sama ada di perairan negara atau di perairan antarabangsa. Kejadian dipercayai dilakukan oleh kumpulan Abu Sayyaf.

Menurut Ramlee, menerusi penstrukturan semula itu, bidang kuasa masing-masing perlu diselaraskan dengan baik supaya tidak berlaku pertindihan tugas atau bidang kuasa.

“Kelemahan pada Esszone yang sudah beroperasi selama enam tahun bagi mengawal aktiviti jenayah rentas sempadan, penyeludupan dan sebagainya. Ini kerana tidak jelasnya bidang kuasa masing-masing. Kelemahan ini yang diambil peluang oleh penjenayah yang sentiasa mencari peluang untuk melakukan jenayah.

“Kita melihat jumlah aset dan anggota keselamatan yang ditempatkan di kawasan Esszone sebenarnya lebih daripada cukup, kelemahan hanya kerana adanya pertindihan kuasa atau tugas.

“Menerusi pertindihan itu, maka secara tidak langsung berlaku seperti kata peribahasa ‘enau dalam belukar melepaskan pucuk masing-masing’ dan yang menjadi mangsa adalah rakyat serta penduduk tempatan,” katanya.

Beliau turut menarik perhatian mengenai kekurangan peruntukan kewangan yang dikhuatiri boleh menjejaskan penyelenggaraan aset-aset tentera dan Esscom, sekali gus menjejaskan keupayaan kawalan keselamatan.

Bekas Pembantu Menteri Kewangan itu juga menyokong penuh kenyataan Ketua Menteri Sabah Datuk Seri Shafie Apdal agar Esscom distruktur dengan segera, khususnya yang berkaitan ‘chain of command’ bagi mengelak kes penculikan rentas sempadan berulang.

“Kita sudah penat mendengar berbagai alasan yang diberikan oleh pihak berkuasa setiap kali berlakunya jenayah penculikan di kawasan Esszone. Bukan sedikit perbelanjaan digunakan sejak penubuhan Esscom semata-mata untuk menjaga kawasan itu.

“Wilayah Esszone, bukan sahaja kawasan aktiviti ekonomi akan tetapi wilayah yang ramai penduduk, selain merupakan lokasi tumpuan pelancongan seperti Pulau Sipadan,” katanya.

Beliau berkata, ekoran penculikan berkenaan, rakyat di timur Sabah mempersoalkan jaminan keselamatan mereka meskipun berbagai aset, jumlah anggota keselamatan termasuk disokong oleh persenjataan canggih ditempatkan di kawasan Esszone. – Utusan Borneo


PPM Rampas Barang Kawalan Bernilai Lebih RM4,000, Tahan Remaja 18 Tahun

TAWAU: Pasukan Polis Marin (PPM) menahan seorang remaja lelaki kerana disyaki cuba menyeludup barang kawalan di kawasan Kuala Sungai Logpond, dekat sini, petang kelmarin.

Bot jongkong dikendalikan remaja berumur 18 tahun itu dikesan dalam keadaan mencurigakan oleh sepasukan anggota PPM susulan risikan dan pemantauan yang dijalankan menerusi ‘Ops Gelora Khas’ kira-kira jam 5.30 petang.

Komander PPM Wilayah Empat Sabah, Asisten Komisioner Mohamad Pajeri Ali, berkata bot jongkong terbabit ditahan ketika sedang bergerak keluar dari Sungai Logpond sebelum diiring ke pangkalan Markas Operasi PPM Tawau untuk pemeriksaan lanjut.

Katanya, hasil pemeriksaan rapi terhadap bot jongkong yang sarat dengan muatan itu menemui kira-kira 1,020 kilogram (kg) minyak masak dan 660 kg gula pasir.

“Juragan juga gagal mengemukakan sebarang permit atau surat kelulusan daripada pihak Kementerian Perdagangan Dalam Negeri Dan Hal Ehwal Pengguna (KPDNHEP) bagi semua barang kawalan yang dibawanya,” katanya menerusi kenyataan, di sini, malam tadi.

Beliau berkata, semua barang kawalan berkenaan disyaki cuba diseludup keluar untuk dipasarkan di negara jiran, Indonesia.

Katanya, nilai keseluruhan barang rampasan termasuk bot jongkong bersama dua unit enjin 40 kuasa kuda (hp) berjumlah RM62,497.

“Juragan kemudiannya ditahan untuk siasatan lanjut mengikut Seksyen 21 Akta Kawalan Bekalan 1961, dibaca bersama Peraturan 3(1) Peraturan-Peraturan Kawalan Bekalan 1974,” katanya.


PKPB: Aktiviti Ekonomi, Industri Di Sabah Dibenar Beroperasi

KOTA KINABALU: Kerajaan negeri hari ini menjelaskan pelaksanaan Perintah Kawalan Pergerakan Bersyarat (PKPB) yang dilaksanakan di seluruh negeri sejak kelmarin tidak menghalang aktiviti ekonomi atau industri.

Menteri Kerajaan Tempatan dan Perumahan negeri, Datuk Masidi Manjun, berkata semua jenis perniagaan adalah dibenarkan kecuali yang membabitkan kehadiran ramai orang dan sukar melakukan penjarakan fizikal.

Katanya, peniaga juga tidak perlu memohon kebenaran Jawatankuasa Pengurusan Bencana Negeri Sabah (COVID-19) untuk beroperasi.

“Kerajaan negeri menerima banyak pertanyaan daripada orang awam kerana ada kekeliruan mengenai kebenaran beroperasi bagi semua sektor ekonomi, industri dan perniagaan.

“Kekeliruan ini timbul kerana prosedur operasi standard (SOP) yang dikeluarkan bagi daerah dalam zon merah sebelum ini hanya membenarkan perkhidmatan perlu.

“Saya ingin menjelaskan bahawa SOP yang digunakan di seluruh Sabah ketika ini adalah berdasarkan SOP dikeluarkan Majlis Keselamatan Negara (MKN), semalam.

“SOP sebelum ini tidak terpakai kecuali SOP Perintah Kawalan Pergerakan Diperketatkan (PKPD) di 10 lokaliti yang dikenal pasti MKN setakat ini,” katanya dalam kenyataan mengenai perkembangan semasa COVID-19 di Sabah, di sini, malam ini.

Masidi yang juga Menteri Kewangan II, berkata semua arahan atau SOP yang diumumkan sebelum ini di 11 daerah yang lebih awal melaksanakan PKPB adalah terbatal.

Katanya, hanya aktiviti pasar malam, pasar tani dan tamu, premis hiburan seperti kelab malam, pub, panggung wayang dan pusat perjudian serta rumah urut, pusat refleksologi dan rawatan muka dilarang sepanjang PKPB.

Sementara itu, Masidi berkata sehingga hari ini, 26,178 bakul makanan sudah diagihkan kepada golongan yang terjejas akibat pelaksanaan PKPB di seluruh negeri.

Dalam hal berkaitan, beliau berkata orang ramai yang ada pertanyaan atau ingin mendapatkan maklumat terkini mengenai COVID-19 boleh menghubungi Bilik Operasi Pengurusan Bencana Negeri (COVID-19) melalui portal command.sabah.gov.my.

“Orang ramai juga boleh membuka laman Facebook fb.com/sabahcovid atau Twitter sabahcovid atau menghubungi terus Bilik Operasi di talian 088-369430 dari jam 8 pagi hingga 8 malam.

“Selain itu, orang ramai juga boleh menghubungi Pusat Kawalan Operasi Bencana Negeri Sabah melalui talian 088-369434,” katanya.

Sabah hari ini merekodkan 304 kes positif baharu COVID-19 dengan tiga kematian, menjadikan jumlah kumulatif kes di negeri ini meningkat kepada 5,797 kes. – BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Mohd Ayub, Nur Faten Izzati johan tilawah Al-Quran Sabah

KOTA KINABALU, 22 Feb – Mohd Ayub Maidi yang mewakili Semporna dan Nur Faten Izzati Rablin dari Kota Marudu, masing-masing diumumkan johan qari dan qariah Majlis Tilawah al-Quran Sabah di sini, malam tadi.

Masing-masing menerima hadiah wang tunai RM10,000, piala iringan dan sijil penyertaan yang disampaikan oleh Yang Dipertua Negeri Sabah Tun Juhar Mahiruddin.

Mereka akan mewakili Sabah ke Majlis Tilawah al-Quran Peringkat Kebangsaan pada April depan.

Naib johan qari disandang Zunaidi@Ady Misdaranai yang mewakili Kota Kinabalu manakala tempat ketiga dimenangi Hamidi Yusof dari Keningau.

Naib johan qariah pula disandang wakil Tawau, Siti Hatuah Marsuki sementara tempat ketiga diraih Parmas Anggas dari Keningau.

Berucap pada majlis itu, Ketua Menteri Datuk Seri Mohd Shafie Apdal ??menyeru umat Islam, khususnya bumiputera Sabah, agar melakukan  jihad ekonomi bagi meningkatkan pencapaian mereka yang nyata masih lemah dalam bidang tersebut berbanding bangsa lain.

Katanya untuk itu, adalah penting semangat baharu bagi memperkasa ekonomi umat Islam disemai dalam kalangan mereka.

“Maknanya, kita memerlukan pejuang agama, nasionalis dan patriot baharu yang berjuang melalui landasan ekonomi, bukannya politik semata-mata,” katanya.

Beliau berkata ini kerana politik tidak menjamin kedudukan dan kemandirian bangsa secara automatik tanpa pengukuhan ekonomi, terutamanya pada zaman globalisasi semasa yang menekankan kejayaan dunia dagang.


Virus Demam Babi Afrika Merebak Ke Daerah Lain Di Sabah

KOTA KINABALU: Menteri Pertanian dan Perikanan Jeffrey Kitingan berkata, virus demam babi Afrika (ASF) yang sebelum ini dikesan di Pitas kini merebak ke daerah lain.

Katanya, virus itu dikesan menjangkiti babi dan babi hutan di sekitar Lahad Datu, Sandakan, Kinabatangan, Beluran dan Telupid.

“Ini termasuk kes kematian babi hutan di sebuah resort di Kinabatangan yang menjadi tular di media sosial minggu lalu,” katanya dalam kenyataan.

Bagaimanapun, Kitingan berkata ladang babi komersial yang ada di Tawau, Sandakan, Tenom, Papar, Tuaran dan Penampang yang merupakan antara penyumbang terbesar produk babi di Sabah masih bebas daripada wabak itu.

“Kita harus pastikan kawasan berkenaan terus bebas daripada jangkitan penyakit itu agar pengeluaran produk babi untuk pasaran tempatan tidak terjejas.

“Walaupun virus ASF tidak boleh menjangkiti manusia namun ia boleh mengakibatkan ekonomi terjejas teruk seterusnya menjejaskan masyarakat.

“Sehubungan itu, adalah penting bagi kita mengawal dan menghapuskan penyakit ini,” katanya.

Beliau yang juga timbalan ketua menteri berkata, kerajaan akan mengisytiharkan kawasan yang terjejas sebagai kawasan wabak ASF mengikut Enakmen Haiwan 2015.

Katanya, pengisytiharan itu bermaksud Jabatan Perkhidmatan Veterinar Sabah (JPVS) boleh melaksanakan langkah pencegahan yang efektif menerusi jawatankuasa pengurusan bencana daerah.

“Babi yang berada di kawasan mempunyai ASF akan dimusnahkan selain kerja disinfeksi dibuat di kawasan virus terbabit mula dikesan.

“Selain itu, pihak Jabatan Hidupan Liar (JHL) juga terlibat dalam usaha mencegah virus ASF dari babi hutan menular kepada babi komersial dengan membekukan lesen memburu selain menghalang penjualan ‘sinalau bakas’ buat sementara waktu,” katanya.

Sementara itu, beliau berkata sebanyak 110 babi daripada sembilan kampung yang dikesan mempunyai virus itu sudah dimusnahkan.

Selain itu, pihak JPVS mengadakan kempen kesedaran di 54 kampung dari 182 kampung di Pitas. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Kes Harian Tertinggi, 21,668 Kes Baharu Hari Ini

KUALA LUMPUR: Kes harian COVID-19 mencatatkan kenaikan apabila merekodkan 21,668 kes dalam tempoh 24 jam, angka tertinggi sejak pandemik itu melanda negara.

Ketua Pengarah Kesihatan, Tan Sri Dr Noor Hisham Abdullah, berkata, perkembangan itu menjadikan jumlah kumulatif penularan wabak itu kini mencecah 1.34 juta jangkitan di Malaysia.

Beliau memaklumkan tujuh negeri termasuk Selangor, Kuala Lumpur, Johor, Pulau Pinang, Kedah Sabah dan Sarawak melepasi empat angka dengan Selangor kekal menyumbang angka tertinggi dengan 6,278.

“Sementara Kuala Lumpur merekodkan 2,436 kes, Johor (1,706), Sabah (2,052), Sarawak (1,216), Kedah (2,143 ) dan Pulau Pinang (1,229),” katanya dalam kenyataan di sini, pada Khamis.


Orang Ramai Dinasihat Tidak Ambil Risiko Redah Arus Banjir

KOTA KINABALU: Jabatan Bomba dan Penyelamat Malaysia (JBPM) Sabah menasihatkan penduduk di daerah ini dan kawasan sekitar yang terjejas akibat banjir supaya tidak mengambil risiko meredah arus banjir kerana dikhuatiri akan membahayakan nyawa.

Pengarah JBPM Sabah, Md Ali Ismail, berkata tindakan itu harus dielakkan terutama bagi kenderaan ringan kerana kedalaman air dan kekuatan arus deras ketika banjir tidak dapat dijangka dan boleh membahayakan keselamatan.

“Orang ramai dinasihatkan untuk sentiasa berhati-hati dan jangan meredah (arus banjir) terutama sekali bagi kenderaan ringan. Tunggu air surut dahulu barulah redah, sekiranya belum surut jangan ambil risiko kerana ia sangat berbahaya,” katanya ketika dihubungi Bernama hari ini.

Md Ali berkata hujan berterusan ketika ini akan mengakibatkan banjir kilat di beberapa kawasan pantai barat Sabah, selain risiko berlaku kejadian tanah runtuh.

Justeru, beliau mengingatkan orang ramai yang berada di kawasan banjir supaya sentiasa bersedia untuk dipindahkan ke pusat pemindahan sementara sekiranya mendapat arahan daripada pihak berkuasa.

Md Ali turut mengingatkan orang ramai supaya sentiasa berwaspada dengan tidak menyentuh dawai elektrik terjatuh dalam air banjir kerana dikhuatiri terdapat arus elektrik yang boleh menyebabkan kecederaan atau kehilangan nyawa, dan meminta ibu bapa memantau anak-anak supaya tidak bermain air ketika musim hujan.

Katanya, JBPM Sabah telah bersiap sedia daripada segala aspek termasuk logistik dan anggota terutama balai bomba di pantai barat Sabah bagi menghadapi situasi banjir di kawasan sekitar.

“Kami juga siap siaga dari segi latihan. Sekarang saya berada di Pulau Banggi, Kudat, bagi mengadakan latihan pemanduan bot melibatkan balai bomba Kudat, Kota Marudu dan Kota Belud. Latihan ini untuk mengajar anggota tentang cara mengendalikan bot dan penyelamatan sekiranya berlaku banjir,” katanya.

Hujan lebat berterusan bermula awal pagi tadi sehingga kini mengakibatkan banjir kilat di beberapa kawasan di Kota Kinabalu, Penampang dan Tuaran pagi tadi.

Jabatan Meteorologi Malaysia mengeluarkan amaran cuaca buruk untuk kawasan pantai barat Sabah pada 8.35 pagi tadi.

Menurut kenyataan itu, hujan lebat dijangka berterusan di kawasan Kota Kinabalu, Penampang, Tuaran, Papar dan Kota Belud.

Hujan lebat dijangka berlaku di kawasan pedalaman Sabah antaranya Sipitang, Tenom, Kuala Penyu, Beaufort, Keningau dan Tambunan, serta beberapa kawasan lain iaitu Ranau dan Kudat.  – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Adik Tikam Kakak Sampai Mati Kerana Tak Bagi Pinjam Handphone Sebelum Terjun Bunuh Diri

Pada 28 Oktober lalu, seorang remaja lelaki berusia 16 tahun menikam kakaknya sehingga mati sebelum membunuh dirinya dengan terjun dari bangunan.

Lapor Oriental Daily, remaja di China itu terdahulu mahu meminjam telefon pintar kakaknya yang berusia 21 tahun itu untuk bermain permainan video, tetapi mangsa tidak memberi keizinan untuk berbuat demikian.

Berang permintaannya ditolak, suspek terus mengambil pisau dan menikam kakaknya sehingga mati. Kemudian suspek terjun dari tingkap rumah di tingkat 23.

Ketika kejadian, keluarga mereka berada di rumah. Namun hanya si ibu yang mendengar pergaduhan dua beradik itu, malah menyaksikan suspek menikam mangsa sebelum terjun keluar dari tingkap.

Si ibu tidak sempat menghalang anak lelakinya berbuat demikian.

Lebih menyedihkan, sehari sebelum kejadian itu merupakan ulang tahun kelahiran ibu mangsa dan dia tidak menyangka akan kehilangan dua orang anaknya sekali gus.

Sumber: Oriental Daily, World of Buzz